2016 - Kronikenn 1/9 - Ar Verionenn hag ar Grilhig - Emglev Bro an Oriant\n2016 - Kronikenn 1/9 - Ar Verionenn hag ar Grilhig >\nAr blez-mañ, evit Sizhunvezh ar Brezhoneg, e vo kinniget deoc’h un nebeud fablennoù troet e brezhoneg diàr re Jean de La Fontaine, alias « Yann ar Fetan » evit ar vrezhonegerion. Eñ eo kredapl a zo bet troet ar muiañ e brezhoneg. Oc’hpenn 1 200 troidigezh ag e fablennoù am eus kavet. Amañ ne vo lakaet nemet re daet diàr bluenn skrivagnerion a Vro-Gwened. An hani gentañ a vo « La Cigale et la Fourmi », fablenn 1 al levr I, diàr an daouzek levr skrivet get La Fontaine. Fablenn a vez lâret, peotramant c’hoazh litorienn : èl-se e veze skrivet e-barzh Dihunamb.\nMeur a zoare brezhonek a zo d’ar litorienn-mañ, an hani dibabet hiriv a oa bet troet get « Pen-Ouignon », an Aotrou Louis Le Cam (Plouharnel 1885 – Branderion 1948).\n« Pennoù Ognon », « Botoù-koad », « Paourerion » : setu al lesanvioù dastumet get Dihunamb da dud Plouharnel. An aotrou Le Cam, beleg, bet person en enez Houad hag e Branderion, en doa dibabet an hani kentañ. Alies a-walc’h ne veze kavet nemet an div lizherenn « P.O » (Pen-Ouignon) doc’h diaz e bennadoù.\nKenlabourat a raas pell get Dihunamb, betek ar blez 1938 : pennadoù, sonennoù, gwerzennoù. Er litoriennoù en doa troet evit Dihunamb e weler splann peseurt tad-brezhonegour  e oa.\nDiàr e benn e lâre Loeiz Herrieu :\n« Hor mignon mat, an aotrou ar C’hamm, kure Sant-Kristol, a zo ur mad àr ar brezhoneg. Lies-mat hag a-c’houde gwerso e kas da Zihunamb labourioù ag ar re c’hwekañ. »\nKure e oa bet Louis Le Cam e Sant-Kristol en Oriant e-pad dek vlez ha d’ar mare-se en doa skrivet ul levr e galleg diàr-benn buhez Sant Moris. Siwazh n’en deus biskoazh savet levr ebet e brezhoneg.\nKensort e oa get Bleimor. Er brezel bras e oant bet o-daou. Doc’h ma’m eus klevet lâret emañ bet bras, e pad pell, en e gornad, brud an aotrou Le Cam èl haroz ar brezel pevarzek.\nUr varzhoneg, en eñvor d’e vignon Kalloc’h, a voe lakaet àr niverenn 118 Dihunamb !, e miz Genver 1921 : « Bezomp soñj a Vleimor », ma kont enni marv barzh Groe, setu un darn anezhi :\nKoulzioù Pask em gavemp en amzer-se hon-daou\nE kostez Saint-Quentin er c’hentañ linennoù.\nDu-hont e Breizh-Izel klec’hier Pask a sone\nEn tourioù dantelet glac’har ha levenez,\nAnken vras ha glac’har e’it ar gaezh soudarded\nKouezhet àr an dachenn, yaouank-flamm diskaret ;\nKonfort hag esperañs e’it un deiz da zonet,\nE’it un amzer nevez er bed renevezet.\nAllas ! paourkaezh Bleimor, unan a’nomp hon-daou\nNe oa dele dezhañ klevet mui o bouezhioù.\nHa  liñseliet hon eus tost d’al linennoù-tan,\nE-tal fozell-difenn al linennoù kentañ,\nAdal d’an anemized reve ta c’houlenn\nE’it bout èl ta dadoù kalonek penn-dre-benn.\nMarc’heg ar Strollad-a-Enor e oa, ofiser an Akademiezh ha testeniet get ar Saveteerien Vreton, a lâr deomp Lukian Raoul en e oberenn « Geriadur ar Skrivagnerien ». Mervel a raas en e dri blez ha tri-ugent, e penn ur vuhez laniet mat.\nA-zivout e litoriennoù e c’heller lâret emaint pennoberoù bihan, na bout e oa techet, èl Etienne Le Strat, ur fablennour arall, da boueziñ un tammig re àr ar gentel.\nAR VERIONENN HAG AR GRILHIG\n(Dihunamb ! 140, C’hwevrer 1923, p.214-215 - Pen Ouignon)\nUr grilhig ag an disoursiañ\nA-fed an amzer da zonet\nN’en doa soñjet e-pad an hañv\nMet a ganiñ er parkoù ed.\nÈl-se g’e gerentaj e oa bet desavet\nHa skol vat an armerzh biskoazh n’en doa hentet.\nKent pell e arruas getañ ar gwallamzer\nKouezh a raas en un taol er brasañ diover \nHag e chañjas penn\nKlozet en e doull, divaltret  e zaoulagad,\nKaer en doa sellet ne wele ket é tostaat\nTamm preñv erbet na tamm kelion\nEvit lakaat àr e galon...\nEñ en doa e’it amezegez\nUr verionenn armerzhourez\nHag he doa dastumet pervezh e-pad an hañv\nBevañs ha magadur trawalc’h e’it ar gouiañv,\nLan he zi ha lan he suler \nEvit tremen ar fallamzer ;\nTraouigoù mat, traouigoù c’hwek e’it ar Sul, ar pemdez ;\nEn he raok, he mamm avizet er grae ivez.\nAr grilhig a selle lies\nDoc’h ti e amiez.\nTeurel ’rae selloù hir, ankenus,\nDassoniñ ’rae e greiz get soñjoù glac’harus.\nAstenn a rae e c’houg get ar brasañ avi\nEn etretant e chome e ziabarzh goulli.\nMonet betek an nor, goulenn an aluzon\nA-werso e soñje, ne grede anezhañ.\nHed an hañv, tre ma kane\nGwelet a rae mat bemdez,\nSavet a-vintin-mat ha diwezhat da noz\nAr gaezh merionenn é hersal hep repoz,\nEc’h ober doc’h he eost, é serriñ he blezad\nHep koll he amzer é son hag é c’hwitellat.\nUn deiz neoazh, ur Sul, ma wane e galon,\nMa kleve en e greiz « klec’hier Naoned » é son, \nAr grilhig a lakaas e saeig du propañ\nE’it monet da gavout e amezeg tostañ.\nAn Intron pinvidik, serret kloz en he zi\n’Lakae rañj en he zraoù, dilhad tomm àrnezhi.\n« Pa blijahe genoc’h, Intron karantezus, »\nA lâras ar grilhig get ur vouezh truezus,\nHa get e gof goulle... "reiñ din un dister-dra,\nUr louzaouenn bennak, un tamm minvig-bara\nE’it parraat azoc’hin a vervel get an naon\nSur, àr ma c’housiañs, me ’roay deoc’h kant e’it unan."\nAr Verionenn, kalz a fallblegoù n’he deus ket,\nUn tammig start àr an distag ne lâran ket.\nAn hani en deus poan é tastum e vadoù\nA sell marse re dost da biv reiñ ag e draoù.\nMarse ivez ar grilhig en doa fallgouchet,\nUn deiz bennak arall ’vehe bet resevet.\n"Petra raec’h-c’hwi, Aotrou, pa oa kaer an amzer ?\nPep unan a zele beviñ diàr e vicher.« A lâras an Intron, ur grizenn en he zal. »Graet em eus ma micher,« ’reskondas an arall, »Doue en deus man graet evit son ha c’hwitellat\nHag e-pad holl an hañv, resped deoc’h, Intron vat,\nC’hwitellet ha sonet em eus ar gwellañ\nD’an holl, deoc’h-c’hwi ivez, get ma zammig poz-kan.\nMa zud em raok er grae ivez\nHa den erbet n’o zamalle.« … »Kendalc’hit, ma c’haezh paotr, ha kerzhit bet ar penn\nEvit laniñ ho kof n’hoc’h eus mui met breskenn."\n…Hag ar paour-kaezh loenig, moan-bras e gof getañ\nA yaas en-dro d’e doull èl m’e oa daet... kouion .\nLabourit, ma zud vat, e-pad mand eo an hañv\nE’it beviñ en ho aez a pa zay ar gouiañv.\nE-pad ho yaouankiz, armerzhit tudigoù\nHag arru àr an oad c’hwi ’gavo ho madoù ;\nHa daousto d’ho labour mar da ar gerteri\nUn deiz a ziover ha kouezhel àr ho ti\nDigorit ho lagad, hag adpedit ar Sent.\nAn dud, hiniv an deiz, a denn bras d’ar merion\nUr pezh argant o deus é c’holoiñ o c’halon...\n...Danvez zo en ho sac’h ; azezet doc’h an daol ;\nMa n’hoc’h eus ket netra... Kenderv edan an heol. \n un tad-brezhonegour : ur brezhonegour ag an dibab : un tad-kanour : ur c’’hanour ag an dibab.\n ha : da ; liñseliet hon eus ac’hanout.\n diover : diouer, mank, paourentez, kerteri.\n divaltret : divarc’het\n suler : solier, grignol, graniel\n klec’hier Naoned : c’hoari-gerioù get « naon » : klec’hier an Naon(-ed), da lâret eo ar c’hof naoniek é trouzal.\n kouion : lent, abaf, hep krediñ lâret netra.\n Da lâret eo e vec’h degemeret àr an treuzoù, met ne vec’h ket en ti, an doc’h taol !


Pajenn:Guillouzic - Bue Zant Ervoan, 1894.djvu/9 - Wikimammenn\nPajenn:Guillouzic - Bue Zant Ervoan, 1894.djvu/9\nna zantout ar c’hoez fall a vije ganthe, hag a vije zavet evithe eun tamik lojen en diavez an iliz vit lakat anhe en dishlao, hag ahane gleveint an oferen dre eun toul pe eur prenest benag ; al lojen-ze a hanvet Toul al laour ; bean zo unan c’hoaz en Zant-Loranz hag en Plouneve-Moedek.\nManer Kervarzin a zo barz parouz ar Vinihy, eur c’hart leo diouz Landreger. An ti-ze lec’h ma oa ganet zant Ervoan a oa n’he zav beteg ar bla 1830, ar bla-se oe diskaret, ha zavet en he blas eun ti a hiz neve. An Otro Kelen, arc’heskob Paris, neuze perc’hen Kervarzin, a reaz laket ust d’an or eun dolen marbr gwen hag a oa skrivet warnhi penoz eo enon a oa ganet ha marvet Zant Ervoan. Na van ken deuz an treo koz nemet ar punz hag ar c’houldri. Bean zo c’hoaz eur gwele koz en Kervarzin hag a lerer zo bet da Zant Ervoan, med bet eo raparet aliez aboe. Kervarzin zo n’eur plas ar bravan, ahane weler ar paroujo zo en tu all d’ar vreh-mor a ia d’ar Roc’h, gwelet a ve Tredarzek, Pouldouran, Planiel, Hengoat, Trogeri, Peurit-ar-Roc’h, ker ar Roc’h, ha beteg koajo pin Goëlo. Eur vrao a dol lagad a ve ahane d’an neve amzer, pa ve glaz ar parko hag ar gwe babi n’ho bleün. Traouoc’h vit Kervarzin, a-dal da Gerskarbot a zo eur vag da dremen an dud en tu-all d’ar vreh-mor, ha gwejal Zant Ervoan a neuz tremenet aliez ar vag-ze pe da vont d’ar\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/9&oldid=127479 »


Wikipedia:Skoazell - Wikipedia\nPajenn skoazell raktres ar Wikipedia brezhonek eo ar pennad-mañ.\nEnni e kavot liammoù war-du rubrikennoù a bep seurt.\nMar sav goulennoù ennoc'h ez eus chañsoù mat e c'hallot kavout ur respont dezho war hor\nemañ enni ar respontoù d'ar goulennoù boutinañ.\n1 Degemer mat\n2 Diwar-benn Wikipedia\n3.1 Furchal Wikipedia\n4 C'hoant kemer perzh zo ganin\n4.3 Implijout skeudennoù, sonioù, videoioù\n4.4 Mont pelloc'h ganti\n4.5 Evit ar re arroutet muioc'h\n4.6 An emglevioù\n4.7 Stumm ar pennadoù\n5 Tunioù ha plegoù talvoudus\n6 Skoazell dematek\n8 Evit ar re gozh\n8.1 Degemer ar re nevez\n9 Staliañ Wikipedia\n10 Liammoù talvoudus\n11 Sevel ur goulenn\nDegemer mat[kemmañ ar vammenn]\nDegemer an dud nevez\nHetiñ a reomp deoc'h un degemer a-feson war Wikipedia.\nAze ez eus un nebeud kuzulioù krak-ha-berr evit stagañ ganti ha kaout un tañva kentañ gant mont en-dro Wikipedia.\nPa viot o vont dre ar skoazell ho po c'hoant, sur a-walc'h, da lakaat e pleustr ar pezh a vez displeget deoc'h. Evit se eo bet ijinet ar poull-traezh. Testit ennañ kement tra a dremen dre ho spered.\nDiwar-benn Wikipedia[kemmañ ar vammenn]\nDizoloit berr-ha-berr petra eo Wikipedia, an istor anezhañ, penaos ez a en-dro, hag all.\nAr pezh n'eo ket Wikipedia\nDizoloit ivez ar pezh n'eo ket Wikipedia hag ar pezh na gavot ket amañ neuze.\nTu gwiraouel Wikipedia.\nDeizlevr Wikipedia e brezhoneg\nWar ar bajenn-se e c'hallot heuliañ araokadennoù ar raktres abaoe m'eo bet lañset en hor yezh.\nRespontoù d'an abegoù boas\nUn nebeud respontoù d'ar goulennoù a c'hall sevel ennoc'h diwar-benn ar fed m'eo digor Wikipedia d'an holl verdeerien.\nLuc'haj en implij war Wikipedia\nMoarvat e kavot war o hent gerioù un tamm "iskis" an neuz anezho; evit gouzout an dalvoudegezh anezho e c'hallit mont da sellet ouzh ar pennad a denn d'al luc'haj en implij gant ar Wikipedourien.\nReolennoù[kemmañ ar vammenn]\nPennaennoù diazez - Ar fazioù yezh stankañ - Atav displegañ ar c'hemmoù degaset ganeoc'h er voestig Diverrañ - Reolennoù kenvevañ - Bezañ tagnous e emzalc'h - Gerioù nevez - Boued dispis - Reolennoù implijout ar skeudennoù\nGant an hollad reolennoù-se e c'hall ar gumuniezh mont en-dro plaen en un aergelc'h plijus.\nDezverkoù degemer ar pennadoù\nUr bajenn zo displeget warni pere eo ar pennadoù a c'haller degemer e Wikipedia.\nFurchal Wikipedia[kemmañ ar vammenn]\nAze e kavot an holl doareoù disheñvel da gavout pennadoù war Wikipedia.\nKlask ur bajenn gant al lusker enklask\nAlies-kaer n'haller ket mont war-eeun d'ar pennad a glasker. Ret eo seveniñ un enklask. War ar bajenn-se e kavot an holl doareoù talvoudus evit ma vo frouezhus hoc'h enklask.\nC'hoant kemer perzh zo ganin[kemmañ ar vammenn]\nDeroù[kemmañ ar vammenn]\nDaoust ma n'eo ket ret bezañ krouet ur gont evit kemer perzh e Wikipedia ez eo spletus evit an den krouiñ unan. Sellit penaos krouiñ ho kont.\nBremañ p'eo bet krouet ho kont ganeoc'h e c'hallit cheñch ar penndibaboù anezhi evit ma vo muioc'h diouzhoc'h.\nSturlevr - Kregiñ gant Wikipedia\nUn tamm levr-heñchañ a gavot ennañ kement titour hoc'h eus ezhomm evit gouzout penaos kregiñ da gemer perzh e Wikipedia (pennaennoù, kemmañ ur bajenn, ereadur diazez...).\nKemmañ testenn en ur bajenn\nSetu aze an tamm pouezusañ, da lavaret eo an doare da zegas kemmoù er pajennoù.\nEreadur[kemmañ ar vammenn]\nTra gaer eo kemmañ pajennoù, met kalz gwelloc'h eo pa ouzer penaos. Emaoc'h war-nes dizoleiñ an ereadur da vezañ implijet war pajennoù Wikipedia. Ne vo ket kavet aze holl an tammoù ereadur a c'haller ober ganto, dreist-holl evit krouiñ taolennoù, enklozañ skeudennoù... met liammoù a vo war-du ar pajennoù m'emañ displeget pep tra dre ar munud.\nLiammañ pennadoù kenetrezo\nUn holloueziadur mat zo un holloueziadur ma c'haller tremen aes-tre eus an eil pennad d'egile. Setu perak eo ret, pa grouit pennadoù, soñjal lakaat liammoù enno war-du pennadoù all en holloueziadur.\nDizaliet eo, e Wikipedia, krouiñ taolennoù en ur implijout an HTML. Ur c'hod a-ratozh evit ar Wiki zo evit krouiñ taolennoù.\nGant TeX, ez eus tu da grouiñ formulennoù jedoniel a-feson ha brav-kenañ.\nImplijout skeudennoù, sonioù, videoioù[kemmañ ar vammenn]\nPenaos eilañ ur skeudenn war ar servijer\nEvel n'haller ket implijout skeudennoù n'int ket bet pellgarget en a-raok war Wikipedia eo pouezus gouzout penaos en em gemer evit ar pellgargañ (pe enkargañ en degouezh). Setu ar pezh a vez displeget amañ ma heuilhit al liamm.\nPenaos embreger ur skeudenn\nGoude ar skrid eo ar skeudennoù an titouroù implijetañ war Wikipedia. Skeudennaouet eo ar pennadoù ganto dre ul luc'hskeudenn pe ur chema. Deskit penaos enklozañ skeudennoù.\nKrouiñ ur skeudennaoueg\nMar fell deoc'h lakaat ur strobad skeudennoù n'eo ket dav deoc'h krouiñ un daolenn evit klenkañ anezho. Un diskoulm eeun-tre a ginnig deoc'h ereadurezh ar Wiki.\nPenaos enklozañ ur restr son\nTu zo, da skouer, da enklozañ ur restr son evit lakaat dizoleiñ kan broadel bro pe vro.\nMard eo mat kinnig restroù son eo brav bezañ gouest da glevet anezho ivez. Setu aze un dibab meziantoù a c'hallot selaou ar restroù-se a-drugarez dezho.\nSellet ouzh videoioù\nN'eus ket nemeur a videoioù e Wikipedia. M'en em gavit gant unan avat e c'hallot kaout c'hoant da sellet outañ. Displeget eo deoc'h penaos dre ar munud.\nMont pelloc'h ganti[kemmañ ar vammenn]\nOuzhpenn degas kemmoù e pennadoù zo, e c'haller ivez sevel pennadoù nevez hag adframmañ ar pennadoù bet savet abretoc'h en ur adenvel anezho pe en ur ziverkañ anezho.\nPenaos sevel ur bajenn nevez\nHa degaset hoc'h eus kemmoù e meur a bennad ? Ha seblantout a ra deoc'h ez eus mankoù en holloueziadur war tachennoù zo ? Na chomit ket da dermal ha krouit pennadoù niverus. Amañ e kavot dre ar munud an doare da grouiñ ur pennad nevez.\nPenaos adenvel ur bajenn\nC'hoarvezout a ra, pa vez krouet pennadoù, e teufe an titl bet dibabet evito da vezañ kudennek pe amzere. Posupl eo cheñch anv ar pennadoù.\nPenaos diverkañ ur bajenn\nA-wechoù e vez ret diverkañ ur bajenn bet krouet war an holloueziadur. Da skouer m'eo aet ur vandal bennak da grouiñ unan gant un titl kunujennus, pe ur bajenn bet krouet dre fazi; Diverket e vo ar bajenn. A-hend-all e vo kavet gwelloc'h adenvel anezhi pe sevel un adkas.\nEvit ar re arroutet muioc'h[kemmañ ar vammenn]\nWikipediaoù all zo e yezhoù disheñvel-bras. Evit ma c'hallfe ul lenner gellout mont betek ar pennadoù skrivet e yezhoù all e vez lakaet liammoù etreyezhoù. Evel-se ez eus tu da gavout titouroù all estreget ar re a gaver war ar pajennoù brezhonek. Sellit pegen aes eo degas liammoù gant yezhoù estren.\nSetu aze un doare mat da lakaat meur a bajenn da skeiñ war-du ur bajenn resis. Talvoudus-tre, evit ar berradurioù peurgetket.\nE pennadoù zo eo talvoudus lakaat liammoù war-du lec'hiennoù dave all er-maez eus holloueziadur Wikipedia.\nGallout a ra danvezioù disheñvel-mik kaout an hevelep anv. Da skouer Merc'her (planedenn), Merc'her (deiz) ha Merc'her (doue). Kuit da veskañ pep tra e vez krouet ur bajenn hollek Merc'her anvet "Pajenn heñvelstumm".\nImplijout ar rummadoù\nGant ar rummadoù e c'haller rummata (bodañ dre rummoù) ar pennadoù dre demoù.\nPatromoù[kemmañ ar vammenn]\nImplijout ar patromoù\nImplijit patromoù bep tro ma santit an ezhomm d'en ober. Pa vo degaset ur c'hemm bennak er patrom e talvezo ar c'hemm evit an holl bajennoù a ra gant ar patrom-se. Evel-se e vo reizhpoell ha kinniget brav ho pennadoù.\nsevel ur raktres nevez\nGoude ur pennad amzer tremenet war Wikipedia ho po c'hoant, marteze, da lañsañ ur raktres zo pouezus evidoc'h. Bezañ e-unan evit lakaat pennadoù da emdreiñ a c'hall bezañ ur bec'h re vras avat. Evit ma teufe ur gumuniezh vihan d'ho harpañ e c'hallit krouiñ ur raktres ; aesoc'h e vo deoc'h en em glevet ha termeniñ pere eo ar pennadoù da vezañ skrivet.\nPorched[kemmañ ar vammenn]\nKrouiñ ur porched\nPenaos krouiñ ur porched tematek war Wikipedia.\nKavout e hent etre ar seurt pajennoù disheñvel zo er raktres\nMa'z oc'h dedennet gant gouzout penaos eo aozet Wikipedia, sellit ouzh ar bajenn-mañ war an Esaouennoù anv. Teknikel a-walc'h eo.\nAn emglevioù[kemmañ ar vammenn]\nGraet e vez emglevioù eus ar reolennoù bet dibabet gant ar gumuniezh. Peurliesañ eo bet diazezet an emglev dre ur vot. Er Wikipedia brezhonek n'eus ket bet diazezet kalz a emglevioù c'hoazh.\nEmglevioù diwar-benn an niveroù\nEmglevioù diwar-benn an titloù\nMenegit ar mammennoù implijet ganeoc'h\nStumm ar pennadoù[kemmañ ar vammenn]\nKalz plijusoc'h eo lenn pennadoù difazi.\nArabat implijout re a livioù er pennadoù\nBrav eo lakaat livioù... arabat lakaat re avat rak diaesaat a ra al lenn.\nTunioù ha plegoù talvoudus[kemmañ ar vammenn]\nTunioù ha plegoù\nPenaos degas boued er pennadoù hep re a boan\nArabat termal !\nGreomp war-dro hor moc'h bihan\nSkoazell dematek[kemmañ ar vammenn]\nSkridaozañ pennadoù ar c'hêrioù (pe hini ur geoded pe ur gumun vihan)\nKuzulioù hag erbedadennoù evit ar pennadoù Istor\nKumuniezh[kemmañ ar vammenn]\nHanteriñ ha kuzul hanteriñ\npa vez tabutoù grevus etre perzhidi zo.\nEvit ar re gozh[kemmañ ar vammenn]\nDegemer ar re nevez[kemmañ ar vammenn]\nPlijus eo atav d'an den resev un degemer c'hwek a-berzh ur wikipedour all. Na dermit ket neuze ha degemerit ar re nevez en ur lakaat ar c'hemennadennoù-se war pajenn Ma c'haozeadennoù an implijerien nevez.\nArabat sailhañ ouzh ar re nevez\nDeraouidi zo bet eus an holl ac'hanomp ha kement hini en deus bet graet fazioù. Mat eo diskouez pasianted eta ha displegañ an traoù en un doare sioul.\nStaliañ Wikipedia[kemmañ ar vammenn]\nStaliañ ar meziant\nN'eo nemet ar penn-kentañ. N'eus, evit ar mare, tamm teul klok ebet a zisplegfe penaos staliañ Wikipedia war e urzhiataer.\nLiammoù talvoudus[kemmañ ar vammenn]\nAr voest ostilhoù\nKavout a reot war ar bajenn-se kement hag a c'hallfec'h kaout ezhomm.\nSevel ur goulenn[kemmañ ar vammenn]\nMa chom c'hoazh tra pe dra amskler ganeoc'h goude bezañ lennet an holl bajennoù skoazell e c'halllit atav mont da welet kostez Skoazell:Goulenn un dra bennak.\nSetu c'hwi degouezhet e dibenn ar bajenn Skoazell. N'eo ket echu ho tro gant Wikipedia evit kelo-se avat. Kalz traoù a vo diskoachet ganeoc'h en amzer da zont c'hoazh, sur ha n'eo ket marteze. Spi hon eus e vo bet talvoudus ar bajenn-mañ deoc'h. Klaskit dont en-dro war Wikipedia an aliesañ ar gwellañ evit ma kendalc'ho ar raktres stroll dispar-mañ da vezañ ur raktres dave evit gouiziegezh Mab-den hag evit mad ar brezhoneg war un dro.\nAdtapet diwar « https://br.wikipedia.org/w/index.php?title=Wikipedia:Skoazell&oldid=1757223 »\nKemmoù diwezhañ degaset d'ar bajenn-mañ d'an 29 Gou 2017, da 21:22.


omp - Wikeriadur\nGwelet ivez : -omp\nFurm eus ar verb bezañ e kentañ gour lies an amzer-vremañ.\n— Ya, paour omp sur hep gaou, ha poan hon eus o veva diwar an aluzen ... — (G. MILIN, Gwechall-goz e oa..., Kemper, 1924, p. 85.)\nArru omp davidout. — (Fañch an Uhel, Sainte Tryphine et le Roi Arthur, Presses Universitaires de Rennes, Terre de Brume, 2002, p. 438.)\nEr stumm-nac'h : n'omp ket, nend omp ket:\nN'omp ket genaoueien.\n-N'omp ket erru tost c'hoazh?- Eo, tostaat a reomp ... — (Fañch an Uhel, Kontadennoù ar Bobl/3, Al Liamm, 1988, p. 156.)\n— « Gwir a lavarez, » eme an daou all, « ha bremañ p'emaomp en oad da vale, ez eo ret deomp mont en hon tro, pa n'omp ket genidik ac'han. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 19.)\nNend omp ket tud didruez, Etrezomp e brezhoneg, 1/192\nGant un anv-gwan-verb:\n[...] ; en eur labourat me a lavaro d'it kement a zo bet c'hoarvezet ganen, abaoe ma 'z omp bet eat an eil diouz egile. — (G. MILIN, Gwechall-goz e oa..., Kemper, 1924, p. 19.)\n— Evurus, maleürus, eme Izabel dre he daerou, unanet omp bet gant Doue, unanet e vevfomp hag e varvfomp !... — (Fañch al Lae, Bilzig, Kemper, 1925, p. 18.)\n— Mari, en em glevet omp ; [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 271.)\n« Mari Karreg-al-Louarn, deuet omp da rentañ ur gweled deoc'h. » — (Jakez Riou, An Ti Satanazet, Skridoù Breizh, 1944, p. 56.)\nDeg gwech om bet amañ diouz ez oh bet du-mañ. — (Jules Gros, Le trésor du breton parlé Première Partie, 1966, p. 137.)\nNa pet gwech omp bet dirollet da c'hoarzhin o klevet Seza da fin an dizenez chapeled « Gloria Patri, tilipitisanto... ». — (Tad Medar, An Tri Aotrou, 1981, p. 58.)\nE-lec'h emaomp (e brezhoneg Treger):\nC'hoariomp ar bouloù, pan omp amañ hon-zri, Louis Eunius, 40\nA deu da vezañ dompwar-lerc'h mar :\n... mar domp evito. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 54.)\ndomp, emaomp, bezomp\non, out, eo, oc'h, int, oar\ngalleg : (nous) sommes (fr)\nsaozneg : (we) are (en)\nspagnoleg : (nosotros, nosotras) somos (es)\nAdtapet diwar « https://br.wiktionary.org/w/index.php?title=omp&oldid=303255 »\nDernière modification le 8 Her 2020, à 10:41\nKemmoù diwezhañ degaset d'ar bajenn-mañ d'an 8 Her 2020, da 10:41.


Chokolad ha kafe dre-lien | YA! Keleier e brezhoneg - kazetenn sizhuniek enlinenn\nKeleier » A-nevez » Chokolad ha kafe dre-lien\n10 / 04 / 2017 | A-nevez, Ekologiezh, Ekonomiezh, Keleier Breizh | Commentaires fermés sur Chokolad ha kafe dre-lien\nStaliet eo an embregerezh Grain de Sail e Montroulez. Ganti e vez fardet Kafe ha chokolad graet diwar produioù krai, reoù eus an dibab, hag enporzhiet betek Montroulez. Gwelloc’h e kavont ober gant produioù bio, hag o fal eo mont betek penn an dro-spered-se a dalvez da zoujañ ouzh an endro… Erruet int gant eil pazenn o raktres a gonter teir fazenn ennañ.\nE 2013 e kroge da vat an embregerezh gant he labour. savet diwar youl tri Breizhad – François Liron, ha daou vreur, Olivier ha Jacques Barreau, c’hoant ganto produiñ e Breizh kafe ha chokolad eus an dibab hag en un doare doujus ouzh an endro. “Fellout a rae deomp labourat gant produioù krai, da lâret eo enporzhiañ fav kafe ha kakao bio betek Montroulez. Evit en ober, ha dre ma soursiomp ouzh an endro, hon eus ijinet sevel ul lestr-karg dre-lien” a embann Jacques Barreau.\nKafe da gentañ\nMet a-raok ma vefent gouest da arc’hantaouiñ ul lestr-karg, o deus kroget an tri breizhat gant ar produiñ kafe… Ur bazenn gentañ e oa. Peadra da reiñ lañs d’an embregerezh, hag ivez amzer d’ar skipailh en em ober ouzh reolennoù strizh ar produiñ boued.\nKroget eo an afer o sinañ un emglev gant ESAT Genêts d’Or Montroulez. Talvezout a rae an emglev-mañ da gaout ul lojeiz evit ar produiñ ha labour evit tud an ESAT. “Enporzhiañ a reomp “Kafe glas”, a vez krazet ganeomp da c’houde, ha gwerzhet gant an anv “Torréfaction de la Baie”, met cheñch a raio an anv a-benn nebeut evit dont da vezañ Grain de Sail.” a resisa Jacques Barreau. Hag eñ da genderc’hel “E-touez ar rummadoù kafe a reomp n’eus nemet daou anezho o vezañ bio. Dipitet-bras omp bet gant se rak produiñ traoù bio eo hor pal. Met luziet-kenañ eo kavout kafe plijus da evañ hag a vefe bio ouzhpenn…” Daoust da se e talc’h an tri Breizhad gant o mennozh hag e klaskont c’hoazh hiziv an deiz produerien fav kafe bio.\nLañset-mat eo an traoù ganto, memestra, pa gredont reiñ lañs da eil pazenn o raktres.\nChokolad bio !\nGoude ar c’hafe, p’eo deuet an embregerezh arbennigourez war ar c’hrazañ fav, ne chome nemet da gregiñ gant ar chokolad ! Ar pezh a c’hoarvezas e 2015. Dindan bloaz e savjont liammoù gant produerien kakao a-feson, e Perou hag e Republik Dominikan, hag e kroujont o rekipeoù. Kerkent hag e 2016 e kaved Chokolad Grain de Sail er stalioù. “Hag an holl rummadoù a chokolad a ginnigomp ‘zo bio penn-da-benn. Da lâret eo ar fav kakao, anat, met ivez ar sukr, pe c’hoazh ar vanilha ! Ganeomp n’eus ket kaoz a frondoù ouzhpennet”, eme paotr Grain de Sail.\nE Frañs ne gonter nemet ur pemzek den/embregerezh gouest da grazañ fav kakao o-unan. A-bouez-bras eo da skipailh Grain de Sail kinnig produioù a galite a-fet blaz, ha yac’h war un dro. Ouzhpenn-se e felle dezho e c’hellfe an holl prenañ o froduioù. Hiziv e kaver anezho betek er gourmarc’hadoù. Gwerzhet e vezont en ur 150 stal bennak e Breizh 5 departamant. Bep miz e vez fardet 2,5 tonenn a chokolad e Montroulez, Ha c’hoazh 1,5 t a gafe, bep miz ivez.\nBerzh ‘zo gant an embregerezh. War he anv e c’hopr Grain de Sail 8 den ; mui 18 micherour eus an ESAT ha 3 monitourez d’o heul. 29 den, en holl, gopret leun-amzer ! Setu peadra da soñjal e c’hellint tizhout trede pazenn o raktres.\nUl lestr-karg dre-lien\nAbaoe ar penn-kentañ emañ ‘barzh soñj an tri embreger sevel o lestr-karg dre-lien dezho. Doujañ muioc’h c’hoazh ouzh an endro eo ar pal. Oc’h ober gant seurt doare e talvezo bilañs karbon Grain de Sail d’ur sifr dister. Gwelet eus an diavaez e c’heller krediñ eo foll ar raktres. “Met studiet mat eo bet an traoù ganeomp, ha n’eo ket dre zegouezh ne vefe nemet trede pazenn hor raktres…” a resisa Jacques Barreau. A-benn nebeut, hag a-drugarez d’an div bazenn gentañ, e vo gouest an embregerezh da arc’hantaouiñ he lestr-karg dezhi. 1 milion € e koust ar vag dre-lien. Abaoe 4 bloaz e preder ar skipailh war ar raktres, ha prest eo steuñvoù ar vag dija. Sikouret int bet e-pad 10 miz gant daou lestrsavour. Ken hir ha 22 m e vo ar vag. Gouest e vo da dreuziñ ar Mor Atlantel gant ur samm a 35 tonenn. Ur wech savet e rankfe ar vag ober 2 vonedone ar bloaz, etre Montroulez, New-York, Kreizamerika hag an inizi Asorez. “Morse ne dreizho ar vag, goullo he stradoù. Mont a raio da Amerika gant produioù graet e Breizh pe e Frañs, hag e tistroio gant danvez krai…” eme ar paotr. Ezhomm ‘vo goprañ tri martolod a-vicher, ha diouzh ar pezh a glever, ez eus kalzig a dud war ar renk dija daoust ma ne vefe ket savet ar vag c’hoazh !\nHervez al lañs a zo gant an embregerezh, e rankfe al lestr-karg dre-lien ober e dreizhadenn gentañ e miz Meurzh 2019.\nSebastienRenat, chokoladour evit Grain de Sail ; ha FrancoisLiron, prezidant an embregerezh ©Franck Betermin


Degemer al lec’hienn > Ar strolladoù > Ar Vro Bagan > War hent Youenn Gwernig\nEr pezh-c’hoari-mañ e vo taolennet buhez Youenn Gwernig. Kaset e vo an arvesterien e studio tele RTB evit un abadenn war eeun gant kanaouennoù war eeun ivez. Publik ar sal a gemero perzh en abadenn.\nGanet e Skaer e 1925. Kizeller-koad diouzh e vicher. Biniaouer, barzh, skrivagner, kaner. Etre 1957 ha 1969 emañ o chom e New-York gant e wreg Suzig hag e deir merc’h, Annaig, Gwenola, Mari, kanerezed. Ober a ra anaoudegezh gant Jack Kerouac (Beat generation). Distro e Breizh e kan evit ar stourmoù sokial ha sevenadurel. Rener an abadennoù brezhoneg e FR3 Roazhon e 1983. Ur gwir varzh, ur stourmer, laouen, uvel ha digor war ar bed.\nUn den mat !\nUr pezh-c’hoari skrivet ha leurenniet gant Goulc’han Kervella\nSonerezh : Tangi Le Gall-Carré (accordéon), Erwan Moal (guitare)\nKan : Tangi Merien, Typhaine Corre, Erwan Billant\nGant : Tangi Merien (Youenn Gwernig),\nGoulou : Egareg Kervella\nKinkladurioù : Didier Porchel, Henri Sotin\nGwiskamanchoù : Nolwenn Castel\nSekretourva : Véronique Chalm\nSkritell : Fañch An Henaff\nTrugarez vras da Annaig Gwernig-Baillard\nSkaer Leurenn Youenn Gwernig Rue Louis Pasteur\nLangoned Sal ar Gouelioù Hent-dall ar Vilin\nRoazhon Skeudenn Bro Roazhon 8 Rue Hoche\nKaraez-Plougêr Leurenn Glenmor Rue Jean Monnet - Kerampuilh\nPlouvien Sal ar C’hovel Plas an Ti kêr\nLokournan Sal sevenadurel An Anfi Place du Dr Guyader\nPloueskad Sal an Atalier Rue du Maréchal Foch\nKemper Sal an Dachenn Wenn 39 Boulevard de Bretagne\nLanderne Ar Family Kae Barthélémy Kerros


Banniel lu an Impalariezh roman\nMagister militum (latin evit "Mestr ar Soudarded", liester magistri militum) a oa ur renk uhel e lu an Impalaeriezh roman uhel.\nWar e seblant e voe kroget da implij an titl e-kerzh ren Constantinus. Gant ar magister militum e oa galloudoù ar magister equitum (mestr ar varc'hegiezh) ha re ar magister peditum (mestr an droadegiezh).\nAr magister utriusque militiae a rae war-dro an holl nerzhioù lu hag an impalaer a chome e-karg eus ar bagadoù lu nepell diouzh Roma ; magister militum praesentales a raed anezhañ neuze.\nImplijet e-unan, ar ger a dalveze d'ober anv eus an ofiserien a renk uhel koulz hag eus penn un oberiadur-brezel en ur c'horn-bro, an impalaer o vezañ ar penn uhelañ. Er skridoù gresianek e kaver an troiennoù strategos ha stratelates.\nAozadur orin al Lu Roman diwezhat, gant ar magister equitum hag ar magister peditum ;\na-us dezho emañ ar magister militum.\nAozadur uhelañ al lu kornôgel etre 410–425, savet adal ditouroù an Notitia Dignitatum\nAdtapet diwar « https://br.wikipedia.org/w/index.php?title=Magister_militum&oldid=1814616 »\nKemmoù diwezhañ degaset d'ar bajenn-mañ d'an 12 Kzu 2018, da 10:59.


Johanna Rolland - Wikipedia\nJohanna Rolland e 2014.\nJohanna Rolland, ganet d'an 11 a viz Mae 1979 e Naoned, zo ur bolitikourez vreizhat, ezel eus ar Strollad Sokialour.\nSkoliet e voe e Gwerzhav (skolaj Jean Monnet) hag e Naoned (lise ar Bourdonnières), ma tapas he bachelouriezh en 1997. Daou vloavezh studioù uhel a reas el lise Gabriel-Guist'hau a-raok mont d'an Ensavadur ar studioù politikel e Lille ma voe diplomet en 2001. Goude e reas ur master « diorren lec'hel ar C'hêr » e skol-veur Pierre Mendès-France e Grenoble .\nMaerez kêr Naoned (Liger-Atlantel) eo abaoe ar 4 a viz Ebrel 2014. 135vet maer Naoned eo. Ar vaerez kentañ eo.\nGoude dilennadegoù ti-kêr 2020, ma voe trec'h, eo bet lakaet ganti banniel Breizh war talbenn ti-kêr Naoned. Embannet he deus nebeut goude e vo savet ur referendom gant ar Stad gall diwar-benn adunvaniezh Breizh, hag e vo votet a-enep ganti.\n↑ (fr) « Mairie de Nantes. La liste des conseillers », Ouest-France, 4 a viz Ebrel 2014.\nAdtapet diwar « https://br.wikipedia.org/w/index.php?title=Johanna_Rolland&oldid=1931992 »


Ouzhpenn mil a dud o doa kemeret perzh an dibenn-sizhun tremenet e Gouel Broadel ar Brezhoneg aozet da geñver 10 vloaz Ai’ta ! Eus ar c’humunioù tro-dro pe eus tu all ar vro e oa deuet an holl da gaout plijadur gant an oberennoù niverus a zo bet kinniget. Gant ar gumun eo bet lidet diouzh […]\nEnklask foran Lannuon Treger Kumuniezh : goulennit brezhoneg !\nC’hoant ho peus ez afe war-raok ar brezhoneg e Kumuniezh Lannuon Treger ? Lârit buan ho soñj ‘ta ! Betek ar 15 a viz Mae e kinnig Kumuniezh Kumunioù Lannuon Treger ur c’houlennaoueg diwar-benn raktres dazont an tiriad. Digor eo d’an holl ha pep hini a c’hall mont d’e di-kêr evit leuniañ anezhañ peotramant kas e […]\nKemennadenn obererezh 10 vloaz Ai’ta! d’an 9 a viz Mae 2015 e Lannuon En nevez hañv 2005 e oa bet savet en Treger ur strollad nevez, Ai’ta ! e anv, gant un toullad merc’hed ha paotred yaouank. Ar pal ? Difenn ha broudañ ar brezhoneg er vuhez bublik evit ma c’hallo ar vrezhonegerien lenn, skrivañ ha komz […]\nA-benn disadorn e vo 10 vloaz Ai’ta ! e Lannuon\nDisadorn, 9 a viz Mae, e vo aozet un darvoud dreistordinal gant Ai’ta ! war kroazhent-tro ar Boutilh e Lannuon : ul lid e koun an taol kentañ graet gant ar strollad e 2005, dek vloaz zo ! Pedet eo an holl da zont adalek 5 eur neuze : an dud o deus bet tro da wiskañ ar roched […]\nAozet eo bet un die-in evit lid digoriñ mediaoueg nevez Gwened e karter Menemeur ha reit traktoù. Divrezhoneg e oa ar vediaoueg pa oa bet digoret d’ar 6 a viz Ebrel (kartenn staget) hag an dalc’h albomoù yaouankiz e brezhoneg kaset en tu arall ag al levraoueg 80 m ag ar lec’h evit ar yaouankiz… Kaset […]


Buffalo Springfield (strollad) - Wikipedia\nBuffalo Springfield (strollad)\nBuffalo Springfield zo ur strollad sonerezh rock stadunanat bet boulc'het ar grouidigezh anezhañ gant Stephen Stills e miz Ebrel 1966. Richie Furay, Dewey Martin, Bruce Palmer ha Neil Young a oa bet ar c'hentañ izili.\nEnrollet e oa bet tri albom nemetken :\nBuffalo Springfield, deuet er-maez d'ar 5 a viz Kerzu 1966,\nBuffalo Springfield Again, deuet er-maez d'an 30 a viz Here 1967,\nLast Time Around. Jim Messina a oa o kanañ hag o seniñ ar gitar-boud en albom-mañ ivez. Deuet e oa er-maez d'an 30 a viz Gouere 1968, un nebeud mizvezhioù (e miz Ebrel 1968) goude m'o devoa izili ar strollad graet o soñj da vont an eil diouzh egile.\nAdtapet diwar « https://br.wikipedia.org/w/index.php?title=Buffalo_Springfield_(strollad)&oldid=1883749 »


Diforc'hioù etre adstummoù "Mic'hail Bakounin" - Wikipedia\nDiforc'hioù etre adstummoù "Mic'hail Bakounin"\nMic'hail Bakounin (kemmañ)\nStumm eus an 3 Gwe 2012 da 11:22\n4 okted lamet , 9 bloaz zo\n→E yaouankiz : Kendelc'her\nStumm eus an 3 Gwe 2012 da 11:19 (kemmañ)\n(Kregiñ da gempenn...)\nStumm eus an 3 Gwe 2012 da 11:22 (kemmañ) (dizober)\n(→E yaouankiz : Kendelc'her)\nGanet eo Mic'hail Aleksandrovitch Bakounin d’an [[8 Mae|8 a viz Mae]] [] e Priamouc'hino (Прямухино e rannvro [[Tver]], e [[Rusia]]), en ur [[familh]] eus an [[noblañs]] vihan. Chom a ra er gêr betek e 14 vloaz.\nKaset eo neuze gant e dad da skol an [[artilherezh]] da [[Sankt-PetersbourgPeterbourg]]. Laouen eo da gentañ Mic’hail o tañva ur vuhez nevez, met buan e kav pounner [[aergelc’h]] ar [[kazarn|c’hazarn]] ha ne soñj nemet en un dra : tec’hout kuit. Un nebeud bloavezhioù war-lerc’h en gra evit gwir. Fuloret eo an tad pa oar ez eo tec’het e vab kuit.\nDivizout a ra Mic’hail studiañ e Skol-Veur [[Moskva]], eno e kej gant [[Herzen]] hag Ogarev (prederourien poblelour ha sokialour) Sankt-PetersbourgPeterbourg. Bakounin n’eo ket reoliek-tre en e labour, met dedennet eo kenañ gant ar [[prederouriezh|brederouriezh]] alaman. E [] ez a Bakounin da v-[[Berlin]], gant skoazell Herzen, evit studiañ prederouriezh [[Hegel]]. Mont a ra da gentelioù Werder, kelenner war preder Hegel. Evel [[Karl Marx]] hag [[Friedrich Engels]] e gasokaso ar brederouriezh-se war an dachenn sokial ha diwhezatoc’h war hini [[an dispac’h]]. Kregiñ a ra Bakounin da zaremprediñ gant ar bodadoù demokratel,. polisPolis kuzh an [[Tsar]] a vezzo neuze war e seulioù. DivizDivizout a ra Bakounin mont eda [[Suis]] daa-benn bellaatpellaat ouzhdiouzh ar [[spierezh|spierien]]. Da c’houde, e 1844, ez a da [[Pariz|Bariz]] e lec’h ma gejkej gant Marx hag Engels,. daremprediñDaremprediñ a ra an Alamanted hag ar Boloniz harluet, ha dreist-holl e ra anaoudegezh gant [[Pierre Proudhon]]. Levezonet -tre eo Bakounin gant preder Proudhon. Er bloavezhioù da heul e drementremen Bakounin e amzer dao gaozealkaozeal hahag dao dabutaltabutal er bodadoù ha kelc’hioù demokratel e Pariz. Goulennet e vez digantañ gant ar Boloniz Yaouank prezegenniñ e koun an dispac’h polonat. Koustañ a raio ker dezhañ ar brezegenn-se pa c'houlenn groñs kannati Rusia ma vo skarzhet eus Bro-C’hall ken ez a neuze da repuiñ e [[Belgia]].\n===War ar stoc’h===\nE [] eo stenn an traoù dre [[Europa]] a-bezh. Dispac'hoù a grog un tamm e pep lec’h. E miz [[C’hwevrer]] e krog an dispac’h e Pariz, Bakounin a zistro eno. Dibuniñ er [[straed]]où, sevel stoc’hoù, tennañ war ar [[soudard]]ed, entanet eo Bakounin gant an aergelc’h-se. Skrivañ ra Bakounin er gazetenn "la Réforme", ennañ e tisklêr: « Faezhet e vo an dispac’h, ma n’a ket ar rouaned diwar wel dre Europa a-bezh ». Hervezañ eo ret d’an holl vroadoù en em zizober diouzh o mac’homerien. Da c’houde ez a Bakounin da [[Polonia|Vro-Bolonia]] e-lec’h m’emañ ar bobl o'n em sevel. Flastret eo an [[emsavadeg]] eno. Mont a ra neuze da [[Praha|Braha]] evit kemer perzh er bodad panslav e miz Even. Freuz ha reuz a zo e kêr e-kerzh ar bodad-se. Mont a ra neuze Bakounin da [[Dresden|Zresden]] e [], emsavet eo kêr, kas a ra an emsavadeg war-raok , met trec’het eo an emsavidi.\n== En [[toull-bac’h]] ==\nAdtapet diwar « https://br.wikipedia.org/wiki/Dibar:MobileDiff/1318012 »


Pezhioù-c'hoari farsus - Roman, poésie, littérature, écrits - Ar Vro Bagan,\n> Livres en breton >Roman, poésie, littérature, écrits>PEZHIOù-C'HOARI FARSUS\nE-kichen ar c'hoariva relijiel, ar Misterioù, e oa er Grennamzer unr C'hoariva farsus. Pezhioù-c'hoari laouen, fentus, gros a-wechoù ; pezhioù flemmus, goapaus, un tammig kentelius lod anezho.\n"La farce du Cuvier" a zo e Bro-C'hall, unan eus ar re vrudetañ. E brezhoneg ez eus deut betek ennomp un neubeut gwerzennoù eus "Amourousted an den kozh"... Ouzhpenn ar pezhioù farsus edo ivez ar Fablennoùigoù - "Fabliaux" e galleg...\nKavet e vo da lenn el levr-mañ "En-dro d'ar poull" diwar "La farce du Cuvier" ha div fablennig, renket e doare pezhioù-c'hoari : "An div glujar" hag "Ar pallenn etre daou". Ha da echuiñ tri fennad eus "Romant al louarn". Displeget eo bet - hag e vez c'hoaz'h- ar pezhioù berr-se gant Strollad ar Vro Bagan.


Meurzh | 2012 | Soubenn ar geek\nDielloù evit Meurzh, 2012\nSons of Anarchy – bloavezh 3\nPosted in Stiradoù, webstiradoù ha skinwel with tags IRA, Iwerzhon, marc'h-tan, Stadoù-Unanet on Meurzh 29, 2012 by geekezig\nTrede bloavezh paotred SAMCRO a grog dres goude fin an eil. Jax a zo diskaret, Gemma a rank kuzhat hag all. Lodennoù hirig eus pep rann a dremen en Iwerzhon gant paotred SAMCRO Belfast ha dreist-holl tud an IRA, araok ma yafe kazi tout ar baotred du-hont e kreiz ar bloavezh (e-pad teir rann ma ‘m eus soñj mat).\nKalz kudennoù personel o deus holl, Tara a zo kollet un tamm en he darempred gant Jax a vez atav o c’houlenn diganti mont kuit, Gemma a rank ober war-dro he zad klañv gant Alzheimer, kalz gevier ha traoù a chom kuzh a zo ivez… Kalz prantadoù fromus-tre a zo adalek ar penn-kentañ tout.\nDedennus kenañ eo ar bloavezh-se peogwir e vez merzet sklaer pegen “bihan” eo strollad Sons of Anarchy keñveriet gant strolladoù all, ha dreist-holl ur strollad evel an IRA. E-keit m’emañ ar baotred e Belfast ez eus kudennoù e Charming ivez peogwir emañ an traoù o cheñch : erru skuizh an dud gant ar fed e renfe ar strollad paotred war virc’hi-tan war ar gêriadenn, c’hoant ganto e paouzfe ar feulster. Ar fliked a zo lakaet a gostez penn-da-benn gant divizoù an ti-kêr hag ar pennoù embregerezh a zo e Charming. Ur bern traoù dedennus neuze.\nPlijus-tre ‘m eus kavet an tudennoù ivez, Stahl a zo luzietoc’h eget biskoazh, Hunser a zo etre daou araok na vefe trahiset, renerez Tara a guzh ur vuhez kent iskis… met en Iwerzhon ivez e vo tud dedennus, en o-zouez an Tad Kellan, a seblant da gentañ implijout an holl evit mad an arme, met luzietoc’h e vo a-benn ar fin…\nN’on ket deuet a-benn da c’houzout ma oa bet filmet an traoù en Iwerzhon (gav ket din met piv oar) met anat eo ez eo ur bloavezh dispar, lusket mat ha leun a zanvez e pep keñver. Dreist!\nPosted in Levrioù bannoù-treset on Meurzh 29, 2012 by geekezig\nUr rummad tri levr bannoù-treset eo Celle que. Skrivet ha treset gant Vanyda, un arzourez c’hall.\nTremen a ra an istor e Lille, heuliet e vez Valentine, ur grennardez klasel.\nE-barzh Celle que je ne suis pas emañ e trede klas. Gwelet e vez gant he strollad mignonezed, o prientiñ ar breved, o klask kavout un doare da dapout hevez Félix, ur paotr a zo en ur c’hlas all… Buhez pemdez krennarded 14 vloaz. Simpl eo an tresañ, e gwenn-ha-du, doare manga un tamm.\nAn eil, Celle que je voudrais être en deus plijet ar muiañ din. Valentine a zo en eilvet ha n’emañ ket gant e memes klas hag he mignonezed ken. Rediet eo da ober anaoudegezh gant tud all neuze. Gant Yamina e savont ur c’hlub manga a-benn sevel pennadoù ha tresañ, dizoloiñ a ra ivez an dañs hip-hop a-drugarez da vignoned nevez. Tudennoù nevez a vez gwelet ha kalz prantadoù ha dreist-holl kaozeadennoù a seblan gwirheñvel kenañ.\nEchuiñ a ra an istor bloavezh ar c’hentañ klas. Emañ Valentine e kentañ S, alies e vez hec’h unan peogwir ne anavez ket kalz a-dud. Sikouret e vez e matematikoù gant Charles, a oa ganti e klas trede ha profitañ a ra eus an ehanoù evit gwelet an holl reoù all, zoken Julie hag Emilie a-oa aet un tamm diwar-well ar bloaz araok…\nTamm-ha-tamm e wel petra a blij dezhi e gwirionez ha petra a rae un tamm evit bezañ gant ar reoù all. Echuiñ a ra ar bloavezh-skol gant un harz-labour tro-dro da bostoù kelennerien a vo digresket. Ur sell un tamm politikel ne oa ket bet araok. Un tammig re a dudennoù a zo erru, Baptiste a gaven dedennus en eil da skouer, a vez gwelet nebeut-tre. Ur gudenn moullañ a zo ivez m’ eus aon, rak ne vez ket gwelet mat tresoù Melvin, ar paotr du en he strollad mignoned.\nKlozañ a ra an istor en un doare brav, digor a-walc’h…\nUr gwir blijadur eo bet lenn istorioù Valentine e korf un devezh. Evel alies em befe bet c’hoant lenn an istor-se pa oan el lise, d’am soñj e vefen bet sot gant ar stil hag an istor. Un dastumad berr ha plijus eo diwar-benn ar grennardiezh avat, a guzulian digudenn!\nPosted in Filmoù on Meurzh 28, 2012 by geekezig\nThe Hangover a oa ur film plijus ha fentus (daoust d’an asiat torr-penn). Siwazh, The Hangover Part II a zo dister spontus : memes senario rik, ul lec’h disheñvel hepken. Ar farsadennoù n’eont ket en-dro peogwir hon eus gwelet traoù evelse dija, an tudennoù a zeu da vezañ hegasus un tamm… Skouer rik an heuliad na servij da netra.\nPosted in Levrioù with tags bed ordinal, muntr, test on Meurzh 28, 2012 by geekezig\nPosted in Filmoù on Meurzh 22, 2012 by geekezig\nAhaha, Kick-Ass, c’hoazh ur film gant un istor droch! Eh ya, c’hoant em boa d’e welet, met ne dremene ket e saozneg e Roazhon, aet e oan a-ratozh da Naoned un dibenn-sizhun evit e welet. Mont a ran betek ar sinema ha tout hag aze e welan : “YO d’ar Yaou ha d’al Lun!” “eilmouezhiet e galleg e-pad an dibenn-sizhun!” AHAHA. Aet on da c’houlenn er c’hef e ken kas met ar plac’h a lâras din “e galleg eo hirie!” hag aet on kuit… (Kontet em boa an istor-se deoc’h dija, met n’eo ket grevus!)\nEtre-tan em eus lennet ar bannoù–treset neuze. En ur c’hortoz. Hag un deiz bennak em eus sellet eus ar film a-benn ar fin.\nFeal-tre eo ar film d’ar bannoù-treset. Dave a zo ur paotr ordinal a ziviz un deiz bennak gwiskañ dilhad iskis ha mont da sikour tud er straedoù. Eveljust e tremen fall, araok na vefe brudet dre internet ha goude-se e erru Big Daddy ha Hit Girl hag e vo kudennoù gant ar mafia. Un dibab aktourien a-feson (n’int ket brudet evit an darn vrasañ anezho), sonerezh leun a startijenn ha leun a daolioù-lagad. Ur film nerzhus ha plijus eo Kick-Ass. Met ne seblant ket din degas kement a brederiadennoù eget ar bannoù-treset, an dudi a seblant kaout muioc’h a bouez. N’eo ket ken dedennus neuze, met n’eo ket ken direnkus kennebeut. Hervez ar pezh a glasker e c’hall bezañ unan plijusoc’h eget egile neuze. N’hallfen ket lârat pehini a blij din ar muiañ met an daou a gavan mat-tre ^^\nPosted in Stiradoù, webstiradoù ha skinwel with tags enklask, saoz on Meurzh 22, 2012 by geekezig\nThe Other Guys a grog en ur ginnig daou poliser dispar e New York, terriñ a reont ur bern traoù met harzañ a reont torfedourien ha gant kalz stil… Mervel a reont prim avat. Daou boliser a vo heuliet a-benn ar fin, ar reoù all, a ra war-dro paperachoù ha traoù n’int ket dedennus. Unan anezho a fellfe dezhañ bezañ anavezet ha meulet, egile a chom trankil (ha gouvezet e vo perak…) met kavout a ra traoù iskis e kontoù un den a lak ur bern tiez da sevel hag eveljust ez eus ur bern traoù a-dreñv da-se. Setu int lañset evit pakañ pennoù embregerezhioù a vez o kontañ gaou a-benn kuzhat arc’hant kollet hag all. Tremen a raio fall an hanter eus an traoù eveljust.\nDroch pout eo ar film (evel skignet er sinema, n’em eus ket sellet ouzh ar stumm hir), met fentus eo e gwirionez a-drugarez da frazennoù sot, d’ur c’hasting dispar (estreget Will Ferrell ha Mark Wahlberg ez eus ivez Eva Mendes, Michael Keaton…). Mont a ra en-dro! Heuliet e vez an enklask ha c’hoarzhet e vez ha n’on ket sur e rankfe degas tra pe dra all.\nN’on ket sur da vezañ komprenet perak e oa blaz an teulfilm gant ar roll-klozañ avat (sifroù goproù pennoù-bras ha traoù evelse)… Oo


(Adkaset eus Bárbara)\nBarbora Cellská (1390/1395 - 1451), rouanez Bohemia ha Hungaria\nBarbara Gonzaga (1455 – 1503), priñsez eus Mantova, dugez Württemberg.\nBarbara Manfredi (1444- 1466), priñsez italian\nBarbara Sanseverino ( 1550 – 1612), kontez italian\nMaria Madalena Josefa Teresa Bárbara de Bragança (1711 – 1758), infantez Portugal, rouanez Spagn\nBarbara (1930-1997), ur ganerez c'hallek.\nBára Basiková, kanerez tchek\nBarbara Garlaschelli, skrivagnerez italian\nBarbara Hale, aktourez stadunanat .\nBarbara Hendricks, c'hoariganerez stadunanat\nBarbara Hepworth, kizellerez saoz\nBarbara Hetmańska, kanerez polonat\nBarbara McClintock, skiantourez stadunanat\nBarbara Mandrell, kanerez stadunanat\nBarbara Meier, dougerez dilhad alaman\nBárbara Mori, dougerez dilhad\nBára Nesvadbová, skrivagnerez tchek\nBarbara Nichols, aktourez stadunanat\nBarbara O'Neil, aktourez stadunanat\nBarbara Palmer (1640 – 1709)\nBarbara Pernici, echedourez italian.\nBarbora Seidlová, aktourez tchek\nBarbra Streisand, kanerez amerikan\nBarbara Strozzi (1619 -1677 sonaozourez italian,\nBarbara Tabita, aktourez italian\nBarbara Trzetrzelewska, kanerez polonat-saoz, anavezetoc'h evel Basia;\nBarbara Windsor, aktourez saoz\nBarbara Wrzesińska (1938-), aktourez polonat.\nBarbora Záhlavová Strýcová, tenniserez tchek.\nAdtapet diwar « https://br.wikipedia.org/w/index.php?title=Barbara&oldid=1849394 »


Boule de suif (blonegenn) zo un danevell c'hallek, gant ar skrivagner gall Guy de Maupassant, skrivet e 1879, hag embannet en 1880. Da gentañ e oa bet lennet e miz Genver gant an oberour dirak e vignoned eus ar « groupe de Médan », ha goude embannet en dastumad danevelloù savet a-stroll hag anvet Les Soirées de Médan, en Ebrel 1880. Klenket e vez e-touez e zanevelloù brezel, brezel 1870.\nGolo un embannadur eus Boule de Suif.\n« Boule de suif […] zo ur bennoberenn », a skrive Gustave Flaubert. Ne oa ket danevell gentañ Guy de Maupassant, met gant honnezh eo bet brudet evel ur mestr.\nBrezel 1870 : dek den zo o tec'hel eus kêr Rouen aloubet gant ar Brusianed, en ur c'harr-post. En o zouez ur c'hast anvet Élisabeth Rousset, lesanvet Boule de suif dre ma'z eo tev. En em reiñ a raio d'un ofiser evit saveteién ar re all a ra fae warni koulskoude.\nMeur a film zo bet savet diwar an danvell. Unan anezho eo Stagecoach gant John Ford e 1939 .\nGoude berzh an danevell e voe pedet Maupassant, adal 1880, gant Arthur Meyer, perc'henn ar gelaouenn Le Gaulois, da skrivañ danevelloù ha kronikoù. E-pad seizh vloaz eta e kasas e skridoù d'ar gelaouenn, sinet gant e anv.\nAdtapet diwar « https://br.wikipedia.org/w/index.php?title=Boule_de_suif&oldid=1853959 »\nDernière modification le 5 Du 2019, à 15:55\nKemmoù diwezhañ degaset d'ar bajenn-mañ d'an 5 Du 2019, da 15:55.


Biolin - Wikipedia\nAr violin, pe fidil, eo ar bihanañ benveg-seniñ eus kerentiad ar c'herdin hag an hini en deus ar skeulenn skiltrañ. C'hoarvezout a ra peurvuiañ ur violin eus 71 elfenn e koad (pin-kroaz, skav-gwrac'h, beuz, ebena...) peget pe gronnet an eil ouzh egile. Seniñ a reer anezhi gant ur wareg (nemet evit ar pizzicato).\nBiolin, penn a-blaen, a-gostez, taol-zasson, kein, biolin a-gostez\nDont a ra anv ar benveg eus an italianeg violino, stumm bihanaat viola, diwar al latin krenn vitula, a dalveze kement ha benveg dre gerdin. Deuet e da vezañ violin e saozneg ha violine en alamaneg. Er ger brezhonek poblek violoñs e weler un amprest diwar ar galleg violon. An anv "biolin" zo un anv nevez erbedet gant Pêrig Herbert ha Jil Ewan.\n1 Ar benveg\n1.2 Ar c'hef dasson\n1.3 An troad\n1.4 Ar c'herdin\n1.4.1 Materi implijet\n1.4.2 Kudenn an tennder\n1.5 Ar marc'hañ\n2 An embreg\n2.1 Dorn dehoù\n2.2 Dorn kleiz\n4 Biolinoù divoas\n4.1 Biolin Savart\n4.2 Biolin Chanot\n4.3 Biolin Suleau\n4.4 Biolin Stroh\n4.5 Biolin Tolbecque\n4.6 Biolinoù tredan\n4.7 Danvezennoù nevez\n5 Implij ar benveg\n5.1 Sonerezh klasel\n5.4 Sonerezh klasel India\n5.5 Sonerezh hengounel\n5.5.1 Biolinourien breizhat heverk\n5.5.2 Biolinourien iwerzhonat heverk\n6 Da selaou\n6.1 Un dibab oberennoù brudet bennak\n8.1 Plastegezh an empenn\nParzhioù ar violin\nUr violin a zo ouzh e ober ur c'hef-dasson, un troad en astenn dezhañ, un douchenn war e c'horre hag ur rodell en e benn. Stegnet a-us d'ar c'hef, war ur pontig, peder c'hordenn, dalc'het war-bouez ul lostenn e traoñ ar c'hef ha dre stegnelloù eus tu ar penn. Un dezverk eus korf ar violin eo ar stumm anezhañ hervez tres un eurier-traezh, hag ar bolzek m'eo an taol hag ar strad. Tres an eurier-traezh zo ennañ daou gostez krec'h, daou gostez traoñ, ha daou gostez krouizet stumm ur 'C' dezho en "dargreiz", a ro lec'h evit ar wareg.\nKemmus eo hirder ar violin. Graet e vez biolin anterin eus ur violin en he ment brasañ, hag implijet e vez gant ar violinourien deuet d'o ment. Ur violin anterin a zo peurvuiañ 36 cm hed, penn-da-benn ar c'hef-dasson (an troad lakaet er-maez neuze). Bez' ez eus un skeul nann kenfeurel a hedoù evit ar biolinoù : ar seizh eizhvedenn — a raer anezhi a-wezhioù biolin itron — (35 cm), an tri-c'hard (34 cm) ; an hanter (32,5 cm) ; da heul e kaver ar c'hard (29 cm), an eizhvedenn (26,5 cm), hag ar c'hwezekvedenn (22,5 cm), homañ ziwezhañ gouestlet d'ar violinourien yaouank-kenañ (3 bloaz peurvuiañ).\nAr c'hef dassonAozañ\nTaol-zasson a reer eus tu gorre ur violin. Oberiet eo gant daou damm pin-kroaz peget en o hed, baotet eo ha toullet a zaou vrenk dezho stumm un f, a zo o fal reiñ digor d'ar fraoñvoù a zeu eus ar c'hef-dasson. An tu traoñ, a reer peurliesañ ar c'hein pe ar strad anezhañ, a zo ouzh e ober ur pezh skav-gwrac'h, pe daou bezh peget kenetrezo war o hed. Baotet eo ivez met nebeutoc'h alies. War erien an daou du e spurmanter ul linenn zu doubl : an neudigenn. Dezhi ez euz daou bal : kenedel ha pleustrek (evit disteraat pe zilemel gweredoù stokoù-kostez a c'hellfe c'hoarvezout).\nAr c'hostezioù e skav-gwrac'h, a reer sklisennoù anezho, a c'hronn an taol-zasson hag ar strad a-benn stummañ ur voest a dalvez da gef-dasson. A-rez gant ar pontig, kostezioù ar violin o deus stumm ur C (kleuziet war-zu an diabarzh) : krouizadurioù int, dezho da bal aesaat tremen ar wareg.\nE diabarzh ar violin e kaver an ene hag ar varrenn-zasson, o deus ur roll pouezus-kenañ a-fet klevedoniezh. An ene a zo ur granenn vihan a-serzh e pin-kroaz a liamm an daol-zasson ouzh ar c'hein. Lec'hiet dindan tu dehoù ar pontig, n'eo dalc'het en he flas ken nemet dre benn d'ar gwask graet war he daou benn. Ar varrenn-zasson a zo ur varrenn sapr peget ouzh an daol-zasson dindan tu kleiz ar pontig.\nEr c'hef dasson an hini e kaver an dikedenn a veneg anv al luder en deus he oberiet hag ar bloavezh oberiañ.\nC'hoarvezout a ra eus ur pezh skav-gwrac'h a echu gant ar penn, kinklet gant ur c'haeradur dezhañ stumm un droellenn, ar rodell. En doare-oberiañ barok ha klasel, betek e-tro da 1800, troad ar violin a oa keidet ouzh al lazhenn ha tachet outi, tra ken. Bremañ emañ enklozet ha peget el lazhenn uhelañ. War ar penn, stegnelloù a zo siket a-gostez a-benn kontrollañ tennder ar c'herdin. Aes da adanavezout dre he liv du, ur blakenn hir en ebena a reer an douchenn anezhi a zo peget war an troad. E dibenn an douchenn, a-rez gant penn ar violin e kaver ar gennig, pezhig ebena a dalvez da sturiañ ar c'herdin.\nElfennoù a bouez eus ar benveg eo ar c'herdin. E-doug ouzhpenn daou gantved e voent fardet gant bouzelloù pur ha kordenn sol hepken a veze kelc'hiet gant un neudenn arc'hant pe gouevr.\nAr bouzelloù implijet n'int ket re kizhier, evel a glever gouez d'un hengoun ledet-kenañ. Adkavout a reer ar fazi-mañ da skouer e termenadur fentus ar violin roet gant Ambrose Bierce e-barzh e Geriadur an Diaoul e 1911 :\n« Biolin : benveg tonket da hiligañ divskouarn an den dre rimiañ lost ur marc'h war bouzelloù ur c'hazh »\nE gwirionez, evit oberiañ kerdin bouzelloù e implijer toneg kreiz bouzellenn voan un dañvad, a zo gouzañvus ar gwiennoù anezhi. Meur a neudenn savet dre he didroc'hañ en he hed a vez gweet a-gevret (etre 3 ha 5 neudenn evit ur gordenn mi).\nDav eo d'ur gordenn vouzellenn bezañ kranennek war he hed, ingal he dreuzkiz hag he gwevnded, stirennek ha treuzwelus he liv. Ma yafe framm an danvez war devaat pe ma vije direoliek e zouester, kement-se a virfe a gendoniañ peurreizh. Sebastian Virdung e 1511 ha Mikael Agricola e 1528 o deus roet kemennoù a dalvez c'hoazh hiziv an deiz evit ensellet purded ur gordenn vouzellenn.\nAbaoe deroù an XXvet kantved, e reer hiviziken gant un neudenn zir evit kordenn mi. Diwezhatoc'h, ez eus bet lakaet ivez un rolladur aluminiom da gerdin la ha re, a zo graet ar graoñell anezho gant bouzelloù pe gwiennoù kevanaozet. An danvez diwezhañ-mañ a zo bremañ ar muiañ implijet (nemet evit an hensonerezh), dre ma n'eo ket ken kizidik ouzh an digeidañ, ha n'eo ket ken skoemp da oberiañ, e-se e c'hall bezañ produet hervez hentennoù greantel. Implijout a reer ivez aliezik kerdin-strad nezet dezho ur graoñell zir, a daol ur son sklaer hogen sec'h. Evit kendoniañ aesoc'h ar c'herdin dir, kalz kizidikoc'h ouzh an tennder, ez eus bet lakaet en o reizh gwikefreoù dre viñs dibar, siket ouzh al lostenn, ar stigneroù, anezho rodigoù munut.\nKudenn an tennderAozañ\nMa vije an hevelep treuzkiz gant holl gerdin ur benveg, e vefe disteroc'h an tennder evit ar c'herdin-strad. Neuze ne vije ket ingal dasparzh ar gwask war an daol na zegemeradus sonusted ar c'herdin-strad dre benn d'ar gwan ma vije an dasson. Setu perak o deus ar c'herdin treuzkizoù disheñvel, hogen un tennder tost heñvel, a zo diouzh uhelvennad ar sonusted. Stignet e vez kreñvoc'h kordenn mi, a zo skoret war droad dehoù ar pontig, a-benn reiñ dezhi un nerzh hag ur sked brasoc'h. Ar benveg na fraoñv reizh en holl e barzhioù ken nemet pa vez tennder ar c'herdin en ur c'heñver rik.\nAr pontig a zo un plankennig kizellet e skav-gwrac'h gwenn lec'hiet a-skouer gant an taol-zasson etre ar brenkoù hag a zo dezhi div gefridi. Delc'her a ra ar c'herdin en ur c'hefluniadur kromm (n'emañ ket ar c'herdin war an hevelep talenn), evit ma c'hallo pep hini bezañ rimiet distag. Ul levezon he deus ivez war sonusted ar violin, dre ma treuzkas fraoñv ar c'herdin d'an daol-zasson.\nO vezañ m'emañ tener a-walc'h ar c'hoad implijet evit ar pontig, ha gant kordenn mi o waskañ kreñv war un takad bihan-tout (ur skouergorneg he gorread par da dreuzkiz ar gordenn liesaet gant treuz ar pontig), techet e vije ar gordenn-se da sankañ er c'hoad evel un orjalenn en amann. Setu perak ez eus un tammig kroc'hen taboulin etre ar pontig ha kordenn mi, pe neuze un granennig plasteg tro-dro d'ar gordenn, a vez staliet er memes lec'h pa cheñcher kordenn.\nStignet eo ar peder c'hordenn war-bouez ar stegnelloù. Tremen a reont dre ar gennig hag a-us d'ar pontig. Dalc'het int e sol ar violin dre ar lostenn, anezhi ur pezh du en ebena siket ouzh ar c'hef gant un nozelenn.\nAr c'herdin, eus an hini boudañ d'an hini skiltrañ a zo kendoniet dre bempedelladoù en doare a heul : sol, re, la ha mi.\nGwechall e raed skiltrenn ha boudenn eus kerdin mi ha sol. Kavout a reer roud eus kement-mañ e troidigezh hentenn Leopold Mozart da skouer. Hiviziken, e notenner ar c'herdin eus I da IV, en ur gregiñ gant hini ar mi.\nNiverus-tre eo an teknikoù embreget war ar violin evit produiñ ur skalfad ledan a sonioù ha tennañ splet eus holl barregezhioù ar benveg.\nEmbreg boas : legato (liammet). Rimiañ a ra ar biolinour ar c'herdin gant ar wareg ha ne zistag ket peb notenn ; flour-kenan eo an embreg. Kaerañ ma c'haller ne oar ket skouarn an den digejañ etre bountet ha sachet. Gant an daou c'her-mañ e reer anv eus daou prantad mont-dont ar wareg : sachañ pa'z eer eus ar c'hil d'ar beg, ha bountañ en tu kontrol.\nMorzholadenn : tardañ ar wareg goude ur prantad hir pe hiroc'h a ro an tu da droc'hañ ar son hag evel-henn da zistagañ bep notenn. Pa loc'her eo peget ar wareg ouzh ar gordenn, neuze e skañvaer trumm ar wask en ur zieubiñ ar wareg, hag e c'hoarier gant tizh ar wareg ; er beg (pe e forzh peseurt lec'h all m'eo bet divizet harpañ an notenn) eo skoret ar gwareg war ar gordenn gant gwask ar biz-yod tra ken.\nStaccato : un aridennad morzholadennoù an hini eo. Gallout a reer ober staccato en hevelep gwaregadenn, pe en ur sachañ ha boutañ bep eil notenn.\nLammoù. Ar wareg, a zo kromm un disterañ he gwialenn, a ro an tu d'ober meur a seurt lamm e-ser c'hoari :\nDazlamm : pa adlamm meur a wezh ar wareg war ar gordenn e-kerzh ur waregadenn, un dazlamm an hini eo. Kemmañ a ra tizh un dazlamm hervezh pelec'h e loc'her anezhañ (war-zu ar beg, e vez primoc'h un dazlamm) hag hervez uhelder an adlamm.\nSaltato, d.l.e. lammiket. Ar wareg, pa vez lec'hiet en e greiz, en em lak dioutañ e-unan da lammikat (da zistokañ berr-ha-berr diouzh ar gordenn) keit ha ma sacher ha bounter a bep eil buan a-walc'h, kement-mañ en ur waskañ kentoc'h gwan gant ar biz-yod.\nSpiccato : en drederenn gentañ pe en eil kard eus ar wareg, ez eus anv ag ober d'ar wareg lammat dre ur fiñv mont-dont gant an arzorn (ha neket ar vrec'h a-bezh), a rank chom oueskl-tre.\nKerdin doubl, klotadoù. War div gordenn nes e c'haller lec'hiañ ar wareg, ha seniñ div lodenn zisheñvel war un dro. Gallout a ra ivez ar biolinour, en ur bouezañ un tamm muioc'h war ar wareg, lakaat teir c'hordenn hogos war ar memes talenn ha seniñ ur c'hlotad a 3 notenn kazi er memes prantad. Evit klotadoù peder c'hordenn, kement-mañ a vije dic'hallus a-grenn, ha dishiliadiñ a reer ar c'hlotad, da lavaret eo e soner div gordenn zoubl da heul (sol-re a-gevret, heuliet gant la-mi a-gevret). Kemmoùigoù a c'hoarvez a-wezhioù evit en em ober ouzh stil ar pezh, pergen evit ar c'hlotadoù er pezhioù barok.\nPiñsadenn. Gant ar pizzicato, e piñs ar biolinour ar c'herdin gant an dorn dehoù. Implijet eo peurvuiañ an technik-mañ evit an eilerezh pe er pezhioù jazz.\nLec'hiañ. Gallout a reer lakaat ar wareg e lec'hioù disheñvel, pergen\nhanter-hent etre ar pontig hag an douchenn (doare boas) ;\ntost eus ar pontig, evit gounit nerzh ha korf ;\nkazi war ar pontig (sul ponticello), evit ur son c'hwitellus tre, terzhiennus, skiltr-kenañ, gwan a-wezhioù ;\nwar an douchenn (sul tasto), evit ur son diamen ha dihegar, a reer gwenn anezhañ a-wezhioù.\nCol legno : n'eo ket mui ar reun a stok ouzh ar gordenn, koad ar wareg an hini a ra. Gant an dister m'eo an disoc'h a zeu diwar rimiañ ar gordenn (kazi diheverz eo ar son), kaoz a zo kentoc'h eus stekiñ ouzh ar gordenn, evit kaout un doare toserezh dibar. Deut eo an teknik-se da vezañ brudet a-drugarez d'ar pezh Meurzh e anv, tennet diwar Ar Planedennoù, gant Holst.\nMarellañ. Kaoz a zo a dremen buan eus ur gordenn d'he amezegez. Neuze e c'haller seniñ notennoù gant ul lusk prim-kenañ, ha dibunañ troc'hadoù en un doare arvestus pa ne c'houlennont ken nemeur a strivoù gwirion, da skouer un taol-brikañ (boazet kenañ) war kerdin sol - re - la - mi - mi - la - re - sol.\nEmbreg boas : dont a ra bizied an dorn kleiz da waskañ ar gordenn war an douchenn e seurt da verraat hirder homañ ziwezhañ. An hirder, a-gevret gant an tennder, a dermen uhelded an notenn. Evezhiadenn : dre ma servij ar biz-meud da zerc'hel an troad hepken, ober a reer biz kentañ eus ar biz-yod, ha kement zo betek ar 4re biz nemetken.\nTreuztroadañ. Teknik hollbouezus, a dalvez kement ha dilec'hiañ an dorn kleiz a-hed an troad, pezh a ro an tu da seniñ notennoù skiltroc'h war an hevelep kordenn. A-drugarez dezhañ e c'hell skeulenn ar violin, a save c'hoazh da ziv eizhvedellad ha ziv donenn, mont div eizhvedellad pelloc'h. Gant ur reizhiad bizdalc'hoù e vez merket an hedoù ma ranker dilec'hiañ an dorn kleiz.\nFroumig. Dont a ra ar froumig diwar fiñv an arzorn hag hini penn ar bizied, war-raok ha war-gil, war ar gordenn. Kemmet eo savied an notenn evel-henn, o tiskenn en tu-mañ da talvoud boas an notenn hag o pignat en-dro. Dibab a reer tizh ha ampled ar froumig e seurt da glotaat gwellañ ma c'heller gant neuz ar pezh. Distag eo an div arventenn-se ha da heul e c'haller krouiñ meur a varienn gant kengejoù disheñvel a dizh hag a ampled. An ampled brasañ boazet er sonerezh klasela zo bihanoc'h a-galz eget un hanterdonenn.\nFringol hag aridennad : gant an teknikoù-se ez eus anv a seniñ buan-kenañ a bep eil div notenn etrezo esaouennoù a c'hall mont eus un eilvedellad leiañ (un hanterdonenn) betek ur pervedellad kresket (c'hwec'h hanterdonenn). O embregañ a reer en ur lezel biz an notenn diazez pouezet war an troad, tra ma pouezer ha saver ar biz all a bep eil, buan pe vuanoc'h, war an notenn uhel. An diforc'h etre fringol hag aridennad a reer diouzh an esaouenn (en tu-mañ pe en tu-hont eus un donenn).\nLedsonioù. A-wezhioù e vez pouezet un disterig ur biz en ul lec'h resis eus ar gordenn, hep gwaskañ, e seurt da harpañ modoù froumañ zo : pa lakaer e viz e-kreiz ar gordenn da skouer e vez lamet ar mod diazez ha klevet a reer neuze dreist-holl al ledson kentañ, un eizhvedellad uheloc'h eget an notenn a vez tapet war ar gordenn-se en he frankiz. An notennoù-se a reer ledsonioù anezho ha ur sonusted fleütheñvel o deus.\nKerdin doubl. Bep a dammig e tesk ar biolinour ren peb biz unan hag unan ha gant resisted, betek seniñ notennoù disheñvel diouzh renk war div gordenn, pe lakaat war un dro e bevar biz war bep a gordenn ha kemmañ bizdalc'h meur a wezh da heul. Sed un embregadenn skoemp-kenañ a-fet reizhded.\nPizz dorn kleiz. Anv a zo amañ a biñsat ar gordenn gant bizied an dorn kleiz. Evel-se, e vez piñset gant an 4re biz m'emeur o c'hoari gant an 3, gant an 3 m'emeur o c'hoari gant an 2l, ha c'hoazh, hag implijet ar wareg m'emeur o c'hoari gant ar 4re biz (bezañ evel-se ur seurt « biz ouzhpenn »). Implijet alies er pezhioù-vailhantiz (da sk. : 24re Froudenn Niccolò Paganini).\nGlissando : ruzañ a ra ar biz a-hed ar gordenn e-ser pouezañ warni. Heverk-kenañ eo ar gwered, a c'hell bezañ pleustret war un esaouenn a ziv eizhvedellad, eus ar strad d'ar barr, pe en tu kontrol. Kavet e vez skouerioù splann gant Ravel, evit efedoù aroueziek (avel, kri evned).\nGlissando ledsonek : evel m'hen dikouez e anv, meskañ daou deknik, a dalvez kement ha lakaat ar biz da ruzañ war ar gordenn hep pouezañ warni. Spinañ a ra ar biz tro ha tro ledsonioù naturel ar gordenn ha ledsonioù faos, c'hwitellus, difraezh ha tanav. Ravel hen implij ivez evit drevezañ an evned, met ar skouer estlammusañ eus ar mod c'hoari-se a zo digoradur ar c'horollarvest An evn tan gant Stravinsky, lakaet en implij gant hemañ evit an holl gerdin.\nAr binvioù-seniñ dre gerdin koshañ a veze dreist holl kravet (da sk. al lourenn c'hresian). Binvioù dre wareg a c'hellfe bezañ kellidet e sevenadurioù war-varc'h eus Kreiz Azia, ur skouer a zo ar benveg Mongolian Morin huur :\nAr varc'hegerien turk ha mongol eus donvro Azia a voe biolinourien gentañ ar bed moarvat. O biolinoù a-serzh div gordenn dezho a zo kordennet gant kerdin reun kezeg, sonet gant gwaregoù reun kezeg, ha diskouez a reont alies penn ur marc'h kizellet e dibenn an troad... Ar biolinoù, arvoudoù, ha gaolbiolinoù a sonomp hiziv, zo kordennet c'hoazh o gwaregoù gant reun kezeg, a zo un hêrezh eus ar gantreidi.\nPeadra zo da grediñ en em ledas en diwezh ar binvioù-se war-zu Sina, Indez, hag ar Reter-kreiz, lec'h ma emdrojont da vinvioù evel an erhu (Sina), ar rebab (Reter-kreiz), hag an esraj (Indez). Ar violin en e stumm a-vremañ a ziwanas e deroù ar XVIvet kantved en norzh Italia, e-lec'h ma talc'he kêrioù-porzh Venezia ha Jenoa liammoù don dre hentoù kenwerzh an Impalaerezh Mongol.\nAr violin europat modern a emdroas diwar lies benveg dre gerdin gwareget a voe degaset eur ar Reter-kreiz. Sur a-walc'h ez amprestas ar saverien biolinoù kentañ diwar tri seurt benveg boas : ar rebed, en implij abaoe an Xvet kantved (deveret e-unan eus ar rebab arab), biol an Azgivinelezh, hag al lira da braccio. Unan eus deskrivadurioù fraezh koshañ ar benveg, doare d'e gendoniañ hag all, a gaver en Epitome musical gant Jambe de Fer, embannet e Lyon e 1556. D'an ampoent e oa krog dija ar violin d'en em ledañ dre Europa a-bezh.\nAr violin teuliaouet koshañ dezhi peder c'hordenn, evel ar violin a-vremañ, a voe oberiet e 1555 gant Andrea Amati. (Biolinoù all, teuliaouet un tamm mat abretoc'h, n'o doa ken nemet teir c'hordenn.) Da hollvrudet ez eas kerkent ar violin, e metoù ar sonerien straed kement hag e-touez an noblañs, evel m'en diskouez ar 24 biolin bet gourc'hemennet gant ar roue gall Charlez IX digant Amati e 1560. Ar violin koshañ deuet betek ennomp, deiziataet e-barzh, a zeu deus an teskad-mañ, bet oberiet e Cremona w.-d. 1560, hag ober a reer ar "Charlez IX" anezhi. "Ar Mesiaz" pe "Le Messie" (a reer ivez ar "Salabue" anezhi) oberiet gant Antonio Stradivari e 1716 a chom flamm-flimin, pa n'eo morse bet implijet. Lec'hiet eo bremañ en Ashmolean Museum eus Oxford.\nPezh-aoter San Zaccaria (munut), Venezia, Giovanni Bellini, 1505\nAl luderien vrudetañ etre diwezh ar XVIvet kantved hag an XVIIIvet kantved a gaver en o zouez :\nTiegezh luderien italian Amati, Andrea Amati (1500-1577), Antonio Amati (1540-1607), Hieronymus Amati I (1561-1630), Nicolo Amati (1596-1684), Hieronymus Amati II (1649-1740)\nTiegezh luderien italian Guarneri, Andrea Guarneri (1626-1698), Pietro (eus Mantua) (1655-1720), Giuseppe Guarneri (Joseph filius Andreae) (1666-1739), Pietro Guarneri (eus Venezia) (1695-1762), ha Giuseppe (del Gesù) (1698-1744)\nTiegezh Stradivari (1644-1737) eus Cremona\nTiegezh luderien italian Gagliano, Alexander, Nicolò I ha Ferdinand dreist ar re all\nGiovanni Battista Guadagnini eus Piacenza (1711-1786)\nJacob Stainer (1617-1683) eus Absam en Tyrol\nC'hoarvezout a reas kemmoù heverk e doare sevel ar violin er XVIIIvet kantved, dreist-holl en hirder ha korn an troad, evel gant ur varrenn-zasson pounneroc'h. Ar vras eus ar binvioù kozh o deus gouzañvet ar c'hemmoù-se, da heul ez int en ur saviad disheñvel a-walc'h diouzh o hini pa kuitajont daouarn o oberierien, gant kemmoù hep mar ebet er son hag en dastaol. Met ar binvioù-se en o stad a-vremañ eo o deus termenet ar pimpatrom evit oberiezh ha son ar violin, hag obererien biolin dre ar bed a-bezh a glask tostaat gwellañ ma c'hellont eus an uhelvennad-se.\nBetek hiziv, ar binvioù eus "Oadvezh Aour" al luderezh, dreist-holl ar re oberiet gant Stradivari ha Guarneri del Gesù, eo ar re a zo ar muiañ klask war o lerc'h ken gant dastumerien ken gant sonerien.\nAbaoe 1950 ez implijer adarre muioc'h mui evit jubenniñ sonerezh abred (1600-1830), biolinoù en o stad orin, a reer anezho hiziv biolinoù barok. Neoazh ne reer ket bepred gant ar c'hendoniañ mod barok dre ma ne oa ket termenet al la en un doare unvan, ha n'eus chomet doare ebet evit termeniñ un dalvoudenn bezet ur maread hag ul lec'hiad. Brasjedet ez eus bet hervez an drovezhioù hinouriezh hag ar boazioù rannvroel talvoudoù etre 390 Hz ha 415 Hz, met anavezout a reer talvoudoù dibar a 465 Hz.\nKlasket ez eus bet kemmañ meur a wezh ar patrom klasel, pe e sell da wellaat ar son, pe evit tennañ splet eus danvezioù ha teknikoù nevez.\nFélix Savart a lakaas en e reizh en XIXvet kantved ur violin stumm un tristurieg d'he c'hef dasson, gant brenkoù eeun. Reizhabeg stumm ar c'hef a oa mont dreist ar skoilh a veze eus stumm bolzek an daol a-fet emastenn ar son, tra ma stumm ar brenkoù da bal dezhañ strishaat ar gorread kollet a-rez gant an digoroù-se dre-benn d'o stumm doare un ƒ, a sav d'un drederenn gouez d'e vrasjedadennoù. Kavout a rae da d-Tolbecque e tenn ar violin-se d'ur « gozh megin gegin » tra ken, ha « siwazh, evit a sell ar son, ne oa ket deuet gwelloc'h emichañs ». Miret e vez ur skouerenn anezhi e Skol Liesijinerezh Palaiseau.\nAr violin kinniget gant François Chanot e 1819, ma chome tostoc'h eus stumm hollek ar benveg, a oa ivez disheñvel-mat eus ar patrom. An daol hag ar strad n'o doa korn ebet a-rez gant ar c'hrouizadurioù, ar brenkoù a oa anezho faoutoù digemm o led a heulie bevennoù an daol, eilpennet e oa ar penn evit lakaat aesoc'h en he flas an eil kordenn, hag ar c'herdin a veze staget neket ouzh al lostenn met war-eeun ouzh an daol. Diframmañ an daol a oa disoc'h ar c'hraf diwezhañ-mañ, ha goude barnadennoù meuleudius-kenañ a-zivout ar sonusted, keñveriet gant hini ur Stradivarius, hag a-zivout ar priz (kant skoed), ne voe ket degemeret ar benveg a-vras.\nLoc'hañ a reas Suleau gant ar soñj e oa ret brasaat gorread froumadus ar violin a-benn kreñvaat nerzh ar son. Pa ne c'halle na ledanat re ar c'hef, nag e zonaat diharz, na kemmañ e hed abalamour da voazioù ar violinourien, divizout a reas kleuziañ irvi, reteret a-skouer gant ar gwiennoù, en ur zelc'her war un dro un tevder digemm d'an daol, ar pezh a rae d'an daol bezañ heñvel ouzh un heuliad gwagennoù ingal pa veze gwelet a-gostez. Dre ma ne oa ket an disoc'hoù a-fet son diouzh ma c'hortoze e klaskas lakaat an irvi memes tu ha gwiennoù ar c'hoad, en aner.\nAugustus Stroh a empentas hag a breouas e 1899 ur violin hep taol, deskrivet evel-henn :\n« Lec'hiet eo ar pontig e seurt da dreuskas ar froumadennoù skañvañ d'ul loc'h ; emañ al loc'h e-unan e kenere gant ul lienenn aluminiom, distag. Lodenn bennañ ar violin eo al lienenn-se ; hi an hini eo a ro d'ar son an nerzh ret ; staget eo war-bouez div gib kaoutchoug ouzh framm ar violin. E-kichen al lienenn e tigor ur drompilh vetal a dalvez da greñvat ar sonioù. »\nPa veze graet « danvez roue ar c'hlaviaz » anezhi e deroù e implij, e voe implijet biolin Stroh ur mareadig evit an enrolladennoù sonskriverez, diskoulmet e veze kudenn ar mikrofonoù nemeur kizidik. Aet eo e implij war zisteraat ingal da c'houde, peogwir eo rouez an testenioù war e zivout, pelloc'h eget at bloavezhioù kentañ, ha n'emañ ket en hor c'herz roadennoù a rofe da c'houzout pet skouerenn a zo c'hoariet hiziv an deiz.\nEn e levr e tispleg Auguste Tolbecque en deus oberiet ur violin a zo lec'hiet ar brenkoù anezhi war ar sklisennoù, a-rez gant ar c'hrouizadurioù, kement-se bepred e sell da chom hep koll un drederenn eus gorread an daol a-rez gant ar pontig. Neoazh, n'eus ket en hor c'herz muioc'h a roadennoù a denn ouzh an implij anezhi.\nBiolin dredan 5 kordenn dezhi\nE diwezh ar bloavezhioù 1930 ez eus bet lakaet en o reizh biolinoù klevet-ha-tredan dezho ur c'hef kleuz gant luderien evel Victor Pfeil, Oskar Vierling, George Eisenberg, Benjamin Miessner, George Beauchamp, Hugo Benioff hand Fredray Kislingbury. Ar re gentañ d'e implijout a oa sonerien jazz pe diseurtaj. Diwezhatoc'h ez eus bet empentet biolinoù tredan hepken, memes doare hag ar gitar tredan e gorf fetis ijinet e 1942. Implijet eo bet e doare jazz gant Jean-Luc Ponty peurgetket, hag e doare diseurtaj gant ar ganerez Catherine Lara ha gant ar jubennourez yaouank Vanessa-Mae.\nE tro ar bloavezhioù 1990, ez eus bet lakaat e reizh biolinoù gant gwiennoù karbon dezho ur splet dreist : o friz izel a-walc'h. Ne servijont an aliesañ ken evel biolinoù studi. Ma 'z int bet dibabet gant sonerien zo evit sonadegoù abalamour d'o ferzhioù a nerzh, a sklaerded hag a meizusted, ez eus kavet dezho goude hir embreg ez int ennoeüs, gant ar « plaen » m'eo ar son, heñvel bepred forzh peseurt arliv a vo lakaet en embreg, hep eztaolusted. Aes-tre eo anavezout ar biolinoù-se dre-benn d'o zaol zu a gaver warni ur c'harezennadur teñval munut.\nBiolin eus ar rummad Silent gant Yamaha.\nE 2002 e kinnig ar c'hevredad Yamaha e rummad Silent ma kaver en e ser biolinoù a reer didrouz anezho (hesonoc'h evit gwir) dre ma fazi ur c'hef-dasson dezho. Pourvezet eo an amplaat a-drugarez d'ur reizhiad elektronek kontet ennañ ur ragamplaer. Kemer a reont nebeutoc'h a lec'h a-dreuz hag a-led a-drugarez da waregennoù lem-laka. Kement-mañ a zo splannoc'h evit a sell gourbiolinoù ar rummad, a c'hall diskenn o led betek 10 cm goude bezañ bet divarc'het ent darnel. Sevel a ra priz biolinoù ar rummad-se da 760  mui pe vui.\nGildas Bellego en deus lakaet en e reizh ur violin ouzh e ober un daol e pin-kroaz mui ur strad hag sklissennoù e gwiennoù karbon ha polietilen. N'eus korn ebet nag er c'hef abalamour da dres an daol hag ar strad heñvel ouzh biolin Chanot, na kennebeut er juntadurioù strad-sklissennoù ha sklissennoù-taol. Dre ma ne sav ken nemet da 15 niver ar pezhioù da varc'hañ gant moulladur ar strad astennet-se, digreskin a ra ar priz war un dro, da 2000 .\nSavet he deus an embregerezh stadunanat QRS « Virtuoso Violin », ur violin a son e-unan kevrollennoù er furmad MIDI, a-drugarez d'ur reizhiad gwikefreoù evit ar wareg ha d'ur reizhiad tredanwarellek evit termeniñ savied an notennoù.\nImplij ar benvegAozañ\nAbaoe ar marevezh barok eo bet ar violin unan eus pennañ binvioù ar sonerezh klasel, evit meur a abeg. Merzet e vez son ar violin a-us da vinvoù all, e-se e tegouezh evit seniñ ar gerzenn. Etre daouarn ur soner ampart ez eo mibin-kenañ ar violin, ha gallout a ra embreger steudadoù notennoù prim ha diaes.\nMont a ra biolinoù d'ober ul lodenn vras eus ur c'hlaviaz, hag ar peurvuiañ ez int ingalet e div gevrenn a reer ar biolinoù kentañ hag an eil biolinoù anezho. Gant ar sonaozourien e vez fiziet alies ar gerzenn er biolinoù kentañ, tra ma son an eil biolinoù klotadoù, tresoù eiladur pe ar gerzenn un eizhvedellad izeloc'h eget ar biolinoù kentañ. Heñvel eo ar gont evit ur pevarad-kerdin en deus rollennoù evit kentañ hag eil biolinoù, kement hag ul rollenn arvoud, hag ur benveg strad, evel ar gaolbiolin pe, ral a wezh, ur gourbiolin.\nBarrek eo ar binvioù dre gerdin da seniñ e ne vern pe savied, alese, etre daouarn sonerien ampart, e teu ur skalfad boemus a livaduroù klotadek, a ra d'ar binvioù bezañ eztaolus-kenañ. Emañ an ampartiz-se en he barr gant toniaoueg ar pevarad-kerdin : enni, kemmoù levn eus un ton d'egile hag eus ur c'hlotad d'egile a grou ur seurt bed heson peurechu ma klever zoken teirvedelladoù o tiñsal, leun o dasson.\nAr menegoù koshañ eus abadennoù jazz oc'h implijout ar violin evel benveg solo a gaver e-barzh teulioù dekvedoù kentañ an XXvet kantved. Joe Venuti, anezhañ unan eus kentañ biolinourien jazz, a zo anavezet evit e labour gant ar gitarour Eddie Lang e-doug ar bloavezhioù 1920. Abaoe ar maread-se ez eus bet meur a violinour primaozer en o zouez Stéphane Grappelli, Stuff Smith, Regina Carter, Johnny Frigo, John Blake ha Jean-Luc Ponty. Daoust dezho na vezañ da gentañ-penn biolinourien jazz, Darol Anger ha Mark O'Connor o deus tremenet ul lodenn vat eus o red-micher o seniñ jazz.\nKavout a reer ivez biolinoù e klaviazoù a ambroug paot a enrolladennoù jazz.\nBetek ar bloavezhioù1970, ar bras eus doareoù pop a implije kerdin dre wareg. Ar gompagnunezh Motown, hollvrudet er Stadoù-Unanet Amerika, a rae un implij stank anezho er bloavezhioù 1960 ha 1970, kement ma oa deuet da vezañ ur seurt sinadur. Doreoù sonerezh pop koshoc'h, er-maez eus luskad ar rock'n roll da nebeutañ, a oa tuet da implijout klaviazoù hengounel-tre, a-wezhioù lod bras-kenañ ; gallout a reer menegiñ da skouer "Crooneroù" stadunanat evel Bing Crosby. Kement-mañ hor c'has betek sonerezh disco ar bloavezhioù 1970 evel I will survive gant Gloria Gaynor ha Love's theme gant Love Unlimited Orchestra.\nGant ar Sonerezh electronek o tiorren er bloavezhioù 1980 ez eo aet o impij war-gil, dre ma oa bet kemeret o lec'h gant kevrennoù kerdin kevanaozet. Koulskoude, petra bennak m'eo treut implij ar violin er sonerezh rock, liammoù en deus gant ar rock araogennour (da sk. The Electric Light Orchestra, King Crimson, Kansas) ha brasoc'h c'hoazh eo e lec'h gant strolladoù eus al luskad kendeuziñ arnevez, The Corrs pergen. Lodek eo bet an violin er sonerezh Folk-rock breizhveuriat, evel e skouerioù a seurt gant Fairport Convention ha Steeleye Span.\nLeun eo sonerezhioù pop indezat hag arabek a sonioù biolinoù, ken unsoner ken a-stroll.\nE-doug ar bloavezhioù 1990 ha 2000 e voe gwelet aliesoc'h biolinoù er sonerezh rock. Gant Yellowcard e voe zoket fiziet er benveg ur roll kevetal da hini ar gitar e kalz eus o kanaouennoù. Anavezet mat eo Smashing Pumpkins evit o c'hevrennoù diwar biolinoù, ha Saul Davies eus James, a zo ivez ur gitarour, a voe enfredet er strollad evel biolinour.\nArzourien dizalc'h evel Owen Pallet hag Andrew Bird o deus ivez adlañset an evezh evit ar benveg. Gant ar strolladoù dizalc'h e vez embreget alies doareoù kempenn nevez ha divoas, pezh a ro dezho muioc'h a frankiz evit lakaat ar violin en implij eget d'o genseurted eus ar meurembregerezhioù. Implijet eo bet er rumm post-rock gant strolladoù evel Sigur Rós, Zox, Broken Social Scene, ha A Silver Mt. Zion. En ur c'henarroud a sonerezh diazeet war ar stokellegoù eo bet implijet zoken ar violin tredan gant strolladoù evel The Crüxshadows.\nSonerezh klasel IndiaAozañ\nUn darn pouezus-meurbet eus sonerezh klasel Su-Indezat (Sonerezh karnatek) eo ar violin. Krediñ a ra d'an dud eo bet degaset e-barzh an hengoun Su-Indezat gant Baluswamy Dikshitar. Goude ma voe implijet da gentañ-penn evel benveg eilerezh en deus tapet brud evel unanbenveg er c'hlaviazadur. Sonaozourien filmoù poblek evel Ilaiyaraaja o deus graet un implij ledan eus ar violin e-ser kempenn o sonerezh.\nEvel meur a venveg all implijet er sonerezh klasel e tever ar violin eus hendadoù pell a veze implijet er sonerezh hengounel. Da heul ul lankad a ziorren fonnus e diwezh an Azgivinelezh, en Italia dreist-holl, e oa gwellaet ar violin (e-keñver nerzh, sonliv ha mibinded), kement ha ken bihan ma teuas da vezañ neket hepken ur benveg a-bouez-kenañ evit ar sonerezh arzel, met ivez unan e-tailh da hoalañ sonerien hengounel. E fin ar gont, ar benveg nevez en em ledas pell hag a bep tu, en ur gemer a-wezhioù lec'h binvioù dre wareg koshoc'h. Gant an etnosonourien eo bet arsellet e implij ledet en Europa, Azia, hag Amerikaoù.\nGant pobloù 'zo eo bet dioroet teknikoù-seniñ dibar. Gallout a reer menegiñ e kreiz-Europa ar Jipsianed hag an Achkenazed (sonerezh Klezmer) ; en norzh-Europa an Norvegiz ha pobloù an Inizi predenek, an Iwerzhoniz pergen (hag o deus levezonet don sonerezh-pobl ar Stadoù-Unanet). E su-Amerika en deus graet ar violin e dreuz ken e-touez an henvroiz (re ar sevenadur Guaraní pergen), ken e metoù ar c'herioù a boblañs europat evel en Arc'hantina e-lec'h m'eo bet ganet an Tango.\nE Breizh ez eus testenioù niverus (adalek ar XVIIvet kantved da nebeutañ) eus e implij gant sonerien hengounel er vro a-bezh. Padet en doa daoust da gevezerezh an akordeon betek ar brezel 1914 da nebeutañ e meur a gornad, evel e goueled-Leon, tro-dro da Lannuon, da Bontivi, da Bennmarc'h, en Inizi Groe hag ar Gerveur. Aet e oa e implj war goazhañ avat betek mare folk revival ar bloavezhioù 1970, ma chome c'hoazh un hengoun bev d'ober gant ar violin e Bro-Roazhon, Bro ar Vez, ha Bro-Pentevr pergen. Da neuze, ez eus deuet war wel sonerien mennet da zaspugn an hengoun bev ha d'e lakaat da genderc'hel, war un dro gant sonerien levezonet gant hengoun an Inizi Predenek (re Bro-Skos hag Iwerzhon dreist-holl, zoken ma ranker menegiñ hiniennoù ha strolladoù saoz a-bouez, evel Steeleye Span ha Fairport Convention). Krouet o deus ar re-mañ ur stil evit seniñ gant ar violin, war un dro gant ar fleüt-treuz, tonioù a veze boazet gant an daouad biniou-bombard.\nBiolinourien breizhat heverkAozañ\nPatrice Quéré (Alan Stivell)\nJacky Molard (Gwerz, Pennoù Skoulm, Den, Celtic Procession, Archetype)\nChristian Lemaître (Kornôg, Pennoù Skoulm, Archetype)\nFañch Landreau (Skolvan, Archetype)\nPierrick Lemou (La godinette, Gwenva, Archetype)\nYvon Rouget (BF 15, Archetype)\nHervé Bertho (Loened Fall, Archetype)\nJean-Claude Riou (Carré Manchot, Pellgomz)\nFred Samzun (Storvan)\nPierre Stéphan (Hastañ)\nDominique Trichet (Koun, Storvan)\nLaurent Dacquay (Skedus)\nBiolinourien iwerzhonat heverkAozañ\nTommy Peoples (the Bothy Band 1975)\nFrankie Gavin (Dé Danann)\nAndy Mc Gann\nKevin Burke (the Bothy Band 1976-1978, Patrick Street)\nSeán Keane (the Chieftains)\nMairéad Ní Mhaonaigh (Altan)\nSeamus & Manus Mc Guire\nUn dibab oberennoù brudet bennakAozañ\nJohann Sebastian Bach, sonadennoù ha partitaoù evit biolin a-unan (BWV 1001 da 1006), 6 sonadenn evit biolin ha klavisim (BWV 1014 da 1019), 2 kengerzad evit biolin (la leiañ, BWV 1041, ha mi muiañ, BWV 1042), kengerzad evit div violin (BWV 1043) ;\nBéla Bartók, sonadenn evit biolin a-unan, 2 sonadenn evit biolin ha piano, 2 kengerzad evit biolin ;\nAlban Berg, Kengerzad e koun un ael, kegerzad evit biolin ha klaviaz (1935) ;\nLuciano Berio, Sequenza evit biolin a-unan, Corale evit biolin ha laz ;\nLudwig van Beethoven, kengerzad evit biolin e re muiañ, sonadenn evit biolin n° 9, sonadenn evit biolin n° 5 ;\nJohannes Brahms, Kengerzad evit biolin e re muiañ, sonadennoù evit biolin ha piano (op. 78, op. 100, op. 108) ;\nMax Bruch, kengerzad evit biolin n° 1 e sol leiañ ;\nClaude Debussy, sonadenn evit biolin ha piano ;\nAntonín Dvořák, kengerzad evit biolin e la leiañ (op. 53 B108) ;\nCésar Franck, sonadenn evit biolin ha piano ;\nFritz Kreisler, Liebesleid ha Liebesfreud ;\nFelix Mendelssohn-Bartholdy, ar c'hengerzad evit biolin e mi leiañ (op. 64 n° 2) ;\nWolfgang Amadeus Mozart, 5 kengerzad evit biolin (KV 207, 211, 216, 218, 219), sinfonienn gengerzeg (KV 364) ;\nNiccolò Paganini, 4 kengerzad kentañ, 24 froudenn, Movimento Perpetuo (op. 11) ;\nSergeï Prokofiev, kengerzad evit biolin n°1 e re muiañ ha n°2 e sol leiañ ;\nMaurice Ravel, sonadenn evit biolin ha piano, Tzigane ;\nPablo de Sarasate, Faltazienn a gengerz eus Carmen, Zigeunerweisen, Habanera ;\nJean Sibelius, kengerzad evit biolin e re leiañ ;\nIgor Stravinski, kengerzad evit biolin ;\nPiotr Ilitch Tchaïkovski, kengerzad evit biolin e re muiañ ;\nHenri Vieuxtemps, 6 kengerzad evit biolin ;\nAntonio Vivaldi, Ar pevar amzer , kengerzad e la leiañ, kengerzad e sol leiañ ;\nEugène Ysaÿe, sonadennoù evit biolin a-unan, op. 27\nA-raok seniñ, e lakaer rousin war ar wareg.\nPlastegezh an empennAozañ\nGant plastegezh an empenn e reer anv eus barregezh an empenn da gemmañ e framm pe e mont en-dro goude e staliadur e-kerzh ma vez ganet en egin.\nBinvioù dre gerdin\nPevard dre gerdin\nKentañ biolin hag eil violin\n(en) The violin site\n(en) (fr) Violin making/fabrication d'un violon\n↑ Hor Yezh, 11 niverenn etre 1980 ha 1982\n↑ Le violon, une introduction à son histoire, à sa facture et à son jeu, Eduard Melkus, Van de Velde, ISBN 2-85868-097-3\n↑ The Silk Road: Connecting Cultures, Creating Trust, Silk Road Story 2: Bowed Instruments. Smithsonian Center for Folk life and Cultural Heritage.\n↑ The NPR® Classical Music Companion: Terms and Concepts from A to Z.\n↑ Arkenberg, Rebecca (October 2002). Renaissance Violins. Kavet : 2006-09-22.\n↑ Deverich, Robin Kay (2006). Historical Background of the Violin. Kavet : 2006-09-22.\n↑ Bartruff, William. The History of the Violin. Kavet : 2006-09-22. .\n↑ Violin by Antonio Stradivari, 1716 (Messiah ; le Messie, Salabue). Cozio.com. .\n↑ Richard Perras. Violin changes by 1800. Kavet : 2006-10-29. .\n↑ Tolbecque, chap. À propos de la structure des voûtes, p. 195-196\n↑ Notenn : ur luc'hskeudenn tennet eus dastumadenn ar skol a c'heller gwelet amañ\n↑ Tolbecque, chap. À propos de la structure des voûtes, p. 196-197\n↑ Tolbecque, chap. À propos de la structure des voûtes, p. 198\n↑ Sciences-Art-Nature, Tolbecque, chap. À propos de la structure des voûtes, p. 201\n↑ Tolbecque, chap. À propos de la structure des voûtes, p. 199\n↑ Laboratoire d'acoustique musicale, Université Pierre-et-Marie-Curie, Rapport quadriennal d'activité années 2000-2003, p. 34 du danevell furmad pdf.\n↑ Science et Vie, n°1046, p. 133, miz Du 2004\n↑ Science et Vie, n°1050, p.134, miz Meurzh 2005\n↑ Science et Vie, n°1059, p.158, miz Kerzu 2005\nAdtapet diwar « https://br.wikipedia.org/w/index.php?title=Biolin&oldid=1976349 »\nKemm diwezhañ d'an 6 Meu 2022 da 10:34\nKemmoù diwezhañ degaset d'ar bajenn-mañ d'an 6 Meu 2022, da 10:34.


Trizekved pennad — III - Wikimammenn\nTrizekved pennad — III\nR. Prud’homme, 1903 (p. 339-343)\n◄ Martoloded o prezek d’imp. — Eur c’hure euz a Vrest o prezek d’ê. — Eun Eskop Al lestr war hel-penn : Son an drouk-mor Kauzeaden diwar-benn al lornez. — Eur werz vrezonek all ►\nHa me raktal e-traou euz ma gwele. Bec’h o deuz ma zreid o chom er pal. Koulskoude e teuan a benn d’en em wiskan. Goude e savan e-kroec’h gant ar *viñz hag e ran eun dro war ar pont. Na gavan ket re diæz ar c’herzet ha, ’n em c’hreiz, sav-kalon e-bed.\nSetu me dinec’h : gellout a rin ofernian. Fe, hen ober a ran hep poan. Mad aoalc’h ive ar vintinvez. Petra bennag e oaran breman ’n em gemer ’vit pellaat diouzin an drouk vil : red eo ’n em didui. Ha ma didu eo ober anei gantan. Eur zon a skrivan diwar e benn, ’n eur vouskanan ’nei war unan euz tonio Marc’harit Fulup : ton an drei, drei, drei. ’Vel hini Fransoasik ha Pierik, hon deuz laket warnan gwerz ar C’horsik, ec’h eo bet tapet ha skrivet an ton-man gant an Autrone Gwegan ha Derriennik, kelennerien en kolaj Gwengamp. C’hwel ’nean aman warlerc’h gant ar zonik.\nSON AN DROUK MOR\nwar don : O drei, drei, drei !\nAr zonik-man am euz savet\nWar eun drouk ’m euz eur wech santet\nO drei, drei, drei ;\nWar eun drouk ’m euz eur wech santet.\nBean ’zo eur oallen c’haro\n’Sko ket koulskoude d’ar maro.\nNa ro maro da zen e-bed :\nPoan, a-wejo, na laran ket.\nDimeuz o zav e tiskar tud\n’Vel delio sec’h an avel yud.\nEur c’hleñved eo euz ar vilan :\nAn drouk-mor a rer anean.\n« Petra ’ch euz-hu, ma mignon ker,\n« Pa vranskel d’ac’h ho *tivesker ?\n« — N’ouzonn petra ’zo endro d’in,\n« ’Met ve an drouk-mor o krigin.\n« — War ho *tremm ’man liou ar maro :\n» Me ’lar d’ac’h na n’oc’h ket faro.\n« — Mezevenni a ra ma fenn :\n« ’M euz aoun ’c’h in prestik war helpenn. »\nN’eo ket e c’hir peurachuet\nM’an euz dorn war galon laket.\n« It d’ar gleud-tro, hag it *timad\nDizammet ho kalon da vad. »\nÆt er-mæz dioustu-dak ar boed :\n’Vit meur a besk danve eur pred.\nMes eun tammik sautret ar pont.\n« Mousik, kæ da skuban du-ont. »\nHag endro ar skubelennik,\nHa dour da redek ’n eur oazik.\nHon c’hlanvour na n’eo ket vit harz,\nPa o gwel, d’ober eur mousc’hoarz.\n« N’eo ket bet hir ma c’halonad ?\n« Mes petra ’rin vit peuryac’hâd ?\n« — Mont ’n ho kourve, chom hep finval,\n« ’Keit ma vo al lestr o tansal.\n« Pa vo koueet konnar ar mor\n« Adarre ’po kalon digor. »\nBremaik e vo gant e bred\nHag heñ ken yac’h ha den e-bed.\nWar vor mar peuz da veaji,\nDioallet euz ar velkoni.\nBezet seder ’n em diduet ;\nAn drouk-mor d’ho kæ na n’ei ket.\nMe, ’vit harz da hadkouean klan,\nAm em savet ar zonik-man.\nAdtapet diwar « https://br.wikisource.org/w/index.php?title=Trizekved_pennad_—_III&oldid=155556 »\nKemmoù diwezhañ degaset d'ar bajenn-mañ d'an 18 Gen 2020, da 19:04.


Pajenn:Le Clerc - Ma beaj Londrez, 1910.djvu/62 - Wikimammenn\nPajenn:Le Clerc - Ma beaj Londrez, 1910.djvu/62\notro Wiseman, arc’heskob Westminster. Dont a reas ive da vean kardinal ha kement a doujans hag a garante a diskoeas d’ean Londrez, koulz ar brotestanted hag ar gatoliked, ma teuas a-benn, er bla 1889, da zispenn eun diskrog-labour spontus, savet gant daou c’hant mil micherour, En e rôk ministred ar rouanez Viktoria o devoa klasket lakat anê da hadkrigi gant o labour, mes n’o devoa ket gallet en em dremen oute.\nTri bla goude, ar c’hardinal Manning a varve hag a leze gant an otro Vaughan, eskob Salford, e garg a arc’heskob. Setu roet da heman, d’e dro, an tôk a gardinal. Hag hen kenkent oc’h ober ar gammad vras war rôk ’n eur bozan ar men kentan eus eur gatedral neve. Bean e oa kent unan en Londrez, mes en eur c’harter distro ; ha neuze, dister e oa, re dister evit katoliked ar gêr, a gonted 600.000 anê elec’h an 60.000 ma oant er bla 1850. An iliz neve a zaver anei e kalon Londrez, tost d’iliz abati Westminster, eun iliz gaer a oa bet diframmet digant ar gatoliked e-kerz amzer ar Refurm. Bras a-walc’h e vo ar gatedral neve evit lakat enni diou pe daer iliz evel hini Gwengamp. Ha pegen kaer eta ! Breman, pan ê achu an diavêz anei goude nao blavez labour (1894-1904) ha pa zeller ouz ar pez a zo peurc’hrêt en he diabarz, e c’hell katoliked Bro-Zôz he diskoe d’o breudeur dianket, hep kaout\nda blegan o fenn.\n↑ E-touez ar re o deus skrivet bue ar c’hardinal Manning, e fell d’in hanvout an otro Francis de Pressensé, eur sosialist ru-tan eus Frans, Meulet ê meurbet gantan koulskoude, pez a ziskoe e oa eun den a dalvoudegez dispar.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/62&oldid=150077 »\nKemmoù diwezhañ degaset d'ar bajenn-mañ d'an 5 Meu 2019, da 18:06.


Buhez ar Sent/1837/Ignaç, escop ha merzer - Wikimammenn\nBuhez ar Sent/1837/Ignaç, escop ha merzer\n◄ Per Nolasq Ignaç, escop ha merzer Purification ar Verc’hes Vari ►\nQuer buan goude e voe cunduet d’an tear. Pa glevas al loenel o yudal, e lavaras gant ur vouez huel : beza ez oun ar guinis a Zoue, ret eo e venn malet gant dent al loënet-mâ, evit ma hellin beza offret evel ur bara pur da Jesus-Christ. Lausquet e voe var-an-heur al loenet, pere en devoras en ur moment, evel m’en devoa desiret. Clevet oue o prononç an hano santel a Jesus bete an huanad diveza. E verzerinti a arruas er bloas seiz ha cant goude donediguez hor Salver.\nAdtapet diwar « https://br.wikisource.org/w/index.php?title=Buhez_ar_Sent/1837/Ignaç,_escop_ha_merzer&oldid=58970 »\nKemmoù diwezhañ degaset d'ar bajenn-mañ d'an 31 Kzu 2013, da 18:00.


Oileán Mór an Barraigh - Wikipedia\nOileán Mór an Barraigh\nOileán Mór an Barraigh, pe Oileán Mór ent-berr, (Great Island e saozneg, a vefe Enez Veur e brezhoneg) zo un enezenn e pleg-mor Corcaigh, en Iwerzhon. Emañ porzh bras An Cóbh en enezenn ha liammet eo houmañ ouzh an douar-bras dre ur pont a gas d’un enezenn all en hanternoz dezhi, Oileán Fhóta, hag a zo stag hec’h-unan ouzh an douar-bras war-bouez ur chaoser. Evel-se e c’haller mont gant an tren betek porzh An Cóbh. Ouzhpenn-se ez eus ul linenn listri-treizh da vont eus Oileán Mór betek aod kornôg morlenn Corcaigh.\nEn em astenn a ra Oileán Mór war 7 km a hed ha 4 km a led. Stank a-walc'h eo an dud en enezenn hag ur porzh bras eo An Cóbh, ennañ listri a dreuz ar Meurvor Atlantel. Eus deroù an XIXvet kantved eo an darn vrasañ eus ar savadurioù er gêr-se.\nAdtapet diwar « https://br.wikipedia.org/w/index.php?title=Oileán_Mór_an_Barraigh&oldid=1463727 »


Abrege eus an Aviel/Chapistr 58 - Wikimammenn\nAbrege eus an Aviel/Chapistr 58\n◄ Evit an 20 sul goude ar Pantecost Evit ar 21 sul goude ar Pantecost Evit ar 22 sul goude ar Pantecost ►\nEvit ar c’henta Sul varn-uguent goude ar Pantecost.\nROuantelez an Eê, eme hon Salver, a so hênvel ouz ur Roue pehini en ur ober d’e receourien ha servicherien renta cont dezàn, a gavas unan pehini a dlie dec mil talant ; hac evel n’en devoa quet peadra d’o fêa, e ordrenas ma vize guerzet e oll vadou evit pêa e zle. Ar servicher-ze en em daulas d’e dreit, er pedas da rei amser dezàn, hac a brometas er peesse. E Væstr gant truez outàn a bardonas deza an oll som a dlie. Quer-buan goudeze ar servicher-mâ o veza cavet unan eus e gonsortet pehini a dlie dezàn cant diner, er gourdrouzas oc’h e zerc’hel dre’r gouzoug ; pee din, emezàn, ar pez a dlees. Heman er suplie hac a lavare ; roït din un neubet amser, ha me ho pêo ; mæs n’er chelaouas quet, hac e lacât a eure er prison. Ar Roue o veza clevet quemense, a reas e c’hervel hac a rebechas dezàn : servicher fall, pardonet am boa deoc’h quement a dleïac’h din, abalamour ma ho poa ma fedet ; na dleïach-hu quet eta ive caout truez ouz ho consort, evel ma em eus-me bet ouzoc’h ? Neuse e ordrenas e brisonia quen na en devize peet e oll dle. Evellen eo, eme hor Salver, e viot tretet gant va Zad Celestiel, ma ne bardonit d’ho Preudeur.\nConsiderit penaus peb-hini ac’hanomp a so represantet dre ar servicher-ze. Peguement na dleomp-ni quet da Zoue, pehini a so ive represantet dre ar Roue-ze ? Peguement a dleomp-ni d’e vadelez evit an oll graçou hac a oll vad en deus grêt deomp ? Peguement a dleomp-ni d’e justis evit ar pec’hejou hon eus commetet ? Peguement a dleomp-ni d’e batiantet da veza hor gortoet queit amser, ha roet deomp ar spas d’en em anaout ha da ober pinigen ?\nNe dleomp-ni quet caout aoun ne lavarre Doue deomp evel d’ar servicher fall-ze : Na dleïac’h-hu quet caout truez ouz ho preudeur evel ma em eus-me bet truez ouzoc’h ? Ha pebes sujet n’hon eus-ni quet da gaout aoun ne rae Doue deomp ar rebeich terribl-ze, goude ma en deus discleriet Jesus-Christ penaus e quemer evel grêt dezâ e-unan an oll droug a rêr d’an nessa, ha penaus e varno heb misericord ar re a vezo bet criz ha didruez e quênver o brudeur.\nPenaus en em gomportàn-me e quênver va nessa ? souffr a ràn-me gant patiantet e humor hac e imperfectionou ? me a fell din e ve suportet va re, just eo din eta caout ar memes madelez evit ar re-all.\nAnduri a ràn-me gant patiantet an offansou a rêr din, hac o fardoni a ràn-me a galon ? E lavaret a ràn bemdez er Bater, mæs ha gant guirionez el lavaràn-me ?\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_58&oldid=95058 »


Buhez ar Sent/1912/Robert Arbrissel - Wikimammenn\nBuhez ar Sent/1912/Robert Arbrissel\n◄ Mathias Robert Arbrissel Mac’harit a Gorton ►\nHogen, er bla 1076, Jeruzalem a oa kouezet dindan galloud ar Vahometaned. Gant se, kristenien an Douar-Santel a oa mantrus o doare, ha re ar c’huz-heol, evurus o vont da bardonan d’ar vro ma ’n evoa bevet ha ma oa marvet enni Hon Zalver, n’hellent mui ober o zro, hep bezan gwasket en tu pe du. Ar pab Urban II, goude bezan klevet hano eus ar reuziou a skoe pe a venne skei e vugale, a c’halvas ar bed kristen da gemer an armou enep diskibien Mahomet.\nAn embann bras a oe grêt en Klermont, er bla 1095, dirak eur bobl diniver, en em gavet eno eus pevar c’horn ar Frans.\n« Soudarded Doue, eme Urban, kemeret ho klezeier, ha skoet didrue enebourien Jeruzalem ! Doue hen goulenn ! Diex lo volt ! » \nKerkent, eus kalonou an holl, ar youc’haden skiltrus, « Diex lo volt ! » a darzaz hag a lakas da dregerni hekleoiou ar meneziou tro-war-dro.\nAdhemar de Monteil, eskob ar Puy, a reas le da vont d’ar brezel, hag an darn vrasan eus ar re a oa eno a reas eveltan.\nUrban a c’hourc’hemennas d’ar re a dlee mont dindan an armou, stagan eur groaz mezer ru war o skoa. Abalamour da ze, int bet lezhanvet « Kroazourien »  hag o brezeliou, « brezeliou ar Groaz » .\nKomzou an daou gannad a zougas frouez. Duk Breiz, Alan Fergan, Herve, mab Gwyomarc’h, kont Leon, Konan Penthevr, mab Jaffre, eleiz a dudchentil-all hag eur mor a Vretoned, war o lerc’h, a yeas d’ar brezel. Pemp bla a lakjont d’ober o zro ; a-unan gant ar Zôzon, ar C’hallaoued hag an Italianed, e tiframmjont be Hon Zalver Jezuz-Krist eus a zindan galloud ar Vahometaned. Pemp kant mil bennak aneze a varvas. Ar re aneze a c’hellas dizrei, a zigasas gante tammou eus ar wir groaz, a oe digemeret en Breiz gant lidou kaer. Robert Arbrissel a gemere peurz er goueliou-ze.\nEr bla 1099, e savas eun Urz neve a venec’h hag a leanezed, en Fontevrault, en Anjou ; an Urz-ze a oe brudet bras hag a zo c’hoaz en e zav, en hon amzer. En miz c’houevrer 1117, e kouezas gwall-glanv en Orsan. Leode-garius, arc’heskob Bourges, eur mignon d’ezan, a zigasas d’ezan e Zoue hag a roas d’ezan an nouen.\n↑ Diex lo volt : gallek koz, breman e vije lavaret Dieu le veut.\n↑ Les croisés.\n↑ Les croisades.\nAdtapet diwar « https://br.wikisource.org/w/index.php?title=Buhez_ar_Sent/1912/Robert_Arbrissel&oldid=36331 »\nKemmoù diwezhañ degaset d'ar bajenn-mañ d'an 11 Mez 2012, da 14:46.